Gwelet an heol (danevell) – Blog Brezhoneg Bro-Vear\n« Ur bempenn fleuch zo ganin. » Ha Yannig da boz e gartoù unan-ha-unan war an daol houarn. Dek, lakez, damez, roue, born. Treuflez anezhe tout. « Fidambie, Yannig ar Chañs vat, » a lavar en ur c’hoarzhin ar plac’h zo fas dezhañ en tu all deus an daol, « n’onn ket piv ’na roet an anv-se dit, met hennezh ’na ket laeret e bemp gwenneg. An dro-mañ ’teus gonezet ar barti ha me zo rivinet. » Gant he dorn gwenn e vout he c’hartoù e-barzh ar pakad, kuit da diskouel anezhe. Ur strakadenn gant he bizied etrenek an ostizez evit goull ur bannac’h wiski all. Yannig, stenn e gorf c’hoazh gant ar start ’h eo bet ar barti, zo o sellet deus an arc’hant berniet war an daol, c’hwerv e lagad. An arc’hant-se zo dezhañ bremañ met ne dap ket bezañ kontant koulskoude. Jenovefa a derc’h da c’hoarzhin leizh he c’hof. Evit rivinet n’eo ket, na tost. Kollet ’deus tout an arc’hant ’da degaset evit partioù an nozvezh, sell aze tout. Un taol kaer ’hat ! A-benn pegeit ’do adc’honezet ar sammad-se ? Ur miz, eizhtez, un deiz pe daou ? Peotramant amzer da lonkañ daou pe dri gouzougad wiski ? Sur a-walc’h emañ hec’h arc’hant o labourat o-unan tu bennaket e-barzh ar c’houmoul niverel, e-pad emañ-hi o c’hoari poker e-barzh toulloù duañ ar vegalopolenn. N’eo ket sur Yannig e vefe kat da gompren pegen pinvidik eo Jenovefa ha n’eo ket an daou baotr all zo deus taol a c’hallfe sikour anezhañ. Paour-razh int o-daou ivez, evel tout ar reoù all deus o renk. Ha Yannig, goude e vez graet « ar Chañs vat » diontañ, n’eo ket drusoc’h e soubenn evit-se.\n« Memestra, Jenovefa, ne gomprenan ket, » eme Bêr – krenañ a ra e vouezh un tamm bihan ha ne gred ket sellet eeun dionti –, « petra zo kaoz e teu un Alfa eveltout betek foñs an abimoù da c’hoari ar c’hartoù ganimp e-barzh an ostaleri lous-mañ ? N’eo ket brav a-walc’h ar vuhez en estaj kentañ ? » Jenovefa ne respont ket diouzhtu, kollet he selloù e-barzh he gwerennad wiski marc’had-mat. An daou all ne lavaront sort ebet ivez. An driet paotr, Paol, ’h eo krizet e dal. Ledet eo war e gador, e daouarn en e c’hodelloù. Gant e dorn dehoù emañ o flourañ e gontell-bleg. Ne raio mann ebet evel just. Da betra ? N’eus forzh penaos e oar a-walc’h n’eo ket deuet Jenovefa hec’h-unan. Moarvat zo ur gward-korf pe daou e-mesk pratikoù an ostaleri, ha moarvat n’int ket armet gant kanivedoù. Met a bep sort soñjoù a deu da Baol memestra e-skeud santout yenion e laonenn dindan e viz. N’eo ket difennet hunvreal, geo ?\n« Petra zo kaoz e teuan da c’hoari ar c’hartoù gant Epsiloned eveltoc’h ? Feiz… Abalamour da se… » Ur gouzougad wiski. « Ha da se… » Ur sachadenn war he sigaretenn. « Abalamour da c’hoari gant gwir gartoù ha gant gwir arc’hant. ’N em estaj ’h eo sorc’hennet ma c’hoñsorted gant al labour hag ar yec’hed. Tremen a reont o devezhioù brañchet war ar Meganet, o pleal deus o aferioù – ne displegan ket deoc’h petra eo an aferioù-se, ne gav ket din ’h oc’h kat da gompren –, ha pa divrañchont ’h eo evit debriñ boued yac’hus, evañ dour sklaer hag ober sport war dapisoù-ruilh. Hag advrañchañ goude-se evit c’hoari e-barzh ar realded niverel. Met me ’meus ezhomm traoù all. Evel just ’meus d’ober pleal deus ma aferioù ivez, ha sport a ran kement hag ar reoù all – mat eo evit ar c’horf, ret e vefe deoc’h esa. Met ur wech an amzer e plij din ivez diskenn da welet ac’hanoc’h ! En ur stumm ’h eo gwelloc’h ho puhez amañ er bempet estaj evit hini an Alfaed en estaj kentañ ; c’hwi zo liproc’h. » Ha c’hoarzhoù adarre. Pêr a sell a-gorn dionti ; biskoazh ’neus gwelet ur c’hroc’hen ken gwenn, na dent ken gwenn all – na dilhad ken prop. Paol ne lavar mann ebet.\n« Ha n’it ket er-maez james ? » eme Yannig. « Gwelloc’h eo deoc’h chom dindan an douar ? N’it ket da welet an oabl hag an heol ? » Lak a ra Jenovefa he daouilin war an daol ha sellet deus Yannig, souezhet. « An heol ? Abalamour da betra ’h afemp da welet an heol ? » « Ne oaran ket. A-hervez ’h eo un dra vrav da welet. Ma mamm-gozh ’da kontet se din, peogwir ’da soñj deus an amzer-se, pa ne oa ket aet an dud c’hoazh da vevañ dindan an douar e-barzh ar vegalopolenn pemp estaj. » Un damc’hoarzh a deu war muzelloù ruz ar plac’h. « Te ’tefe c’hoant da welet an heol, Yannig ar Chañs vat ? » Ha Yannig da sevel en e sav ha da dreiñ e selloù war-grec’h. « Estonet out ? Amañ, n’eus forzh pelec’h ’h ez e-barzh ar bempet estaj, e c’hallez touch deus an terrest gant da dorn, ha c’hoazh ’teus ket ezhomm da astenn da vrec’h gwall uhel. N’eus ket ’met trepasioù izel hag enk ha lous ha sklêrijennet fall. Gwasket omp gant an terrest daonet-se ha gant ar pevar estaj all a santomp a-us d’hom fennoù, ken e vez pleget hom chouk ganimp ordin. Neuze ya, c’hoant ’mefe da welet an heol hag an oabl, ha da santout an avel war ma bizaj. Met piv ’neus gwelet biskoazh un Epsilon o vont uheloc’h evit an driet estaj ? » Ha mont en e goazez, arri berr warnañ a-greiz-tout. Chom a reont o-fevar hep kaozeal. Jenovefa a daol bouilhoù moged e-barzh an aer tev, en ur flourañ gant he bizied al lugell USB imboudet e-barzh chouk he c’hil. Goude ul lajad ’h a Paol kuit en ur ober ur c’hruz d’e skoazioù. Pêr ne oar ket petra d’ober, pe mont a-raok, pe chom ; neuze e chom. « Sell, Yannig, » a lavar plac’h an estaj uhelañ a-benn ar fin, « te a blij din, neuze ’h amp d’ober evel-hemm : ’h amp da c’hoari ur barti all. Ma c’honezan-me ’h adtapin tout ma arc’hant, ha fin dre eno. Met ma emañ da chañs vat ganit adarre e c’halli mirout an arc’hant ha war ar marc’had e c’halli dont du-mañ, ’n em lojamant, hag alese krapat er-maez da vont da welet an heol hag an oabl ha tout ar pezh ’to c’hoant da welet. Petra a soñjez ? Da dro eo d’ober an dorn bepred. »\nEizhtez goude emañ Yannig o kerzhet e-barzh an trepas ’h a da sal ar pignerezioù. Mezvezennet eo un tamm bihan. Ne oar ket ken pe ’h eo gwir e eñvorennoù deus an nozvezh all pe n’int ket. Daoust hag-eñ ’nefe ket hunvreet e-barzh ar barti gartoù-se ? Bezañ emañ o vont da grapat betek an estaj kentañ ha betek gorre an douar ? Bezañ emañ o vont da welet an oabl hag an heol ? A-greiz-tout, hep gouzout dezhañ, ’h arri e-barzh sal vras ar pignerezioù. Uheloc’h eo an terrest amañ, pe izeloc’h al leur kentoc’h, hag e c’haller gwelet pelloc’h. Ur mor a dud zo eno o virviñ, Epsiloned a-vil-vern o tont hag o vont, pe o c’hortoz e-barzh regennajoù hir-hir da vont d’ar bevaret pe d’an driet estaj da labourat. E-kreiz, ar pignerezioù bras, o lonkañ hag o tislonkañ al labourerien, hep paouez – n’eus na noz na deiz er bempet estaj. Pelloc’h, war ar c’hostez, zo pignerezioù bihanoc’h hag a gas d’an daou estaj kentañ. N’eus den ebet o c’hortoz dirak o dorejoù ha maeset int gant soudarded o lifreoù du, mindrailherezioù gante. Ne gred ket Yannig tostaat. Petra a raio ar re-se pa welfont un Epsilon o tont etrenek dezhe ? Ar re-se zo Gammaed pe Deltaed ha ne reont ket ’met fae ha tremen fae war amprevaned lous an estaj diwezhañ. Ken fonnus all e tennfont warnañ hep soñjal pelloc’h… A-greiz emañ Yannig o kildroenniñ evel-se e wel unan deus ar soudarded oc’h ober sin dezhañ da dont tostoc’h. Anavez a ra anezhañ diouzhtu, hag-eñ ’h eo koachet e daoulagad gant lunedoù du : e-barzh an ostaleri e oa an deiz all, war e orloc’h deus ar c’hontouer, oc’h ober van d’evañ bannac’h ; unan deus gwardoù-korf Jenovefa moarvat. Cheñchet ’neus stumm bepred : herie ’neus gwisket dilhad teñval ar soudarded. « Deus war ma lerc’h » emezañ, rust.\nBremañ en em gav Yannig e-unan o c’hortoz ken e vo digor dirakañ dorejoù beton ar sas. Emañ c’hoazh e benn o vezvezenniñ hag a-boan ma oar penaos eo arri betek amañ. N’eo ket gwall sklaer ar soñj ’neus derc’het deus ar momejoù diwezhañ. Ar bignerez kentañ o sevel, didrouz ha distroñs, gwenn he mogerioù. Ar gward-korf en e gichen, dilavar, sonn en e sav, e daouarn a-drek e gein. Ur gouloù neon kreñv a-us d’o fennoù. Poan d’e daoulagad. Pegeit e oa padet ? Ur c’hardeur pe ur penn-devezh ? An norejoù o tigoriñ en estaj kentañ. « Deus. » Trepasioù ledan hag uhel, sklêrijennet gant neonoù splann. Mogerioù gwenn. Otoioù tredan o tremen an daou baotr ken a findaon. Alfaed ’n enne ha ne divaloaint ket pa welont anezhe o kerzhet war ar bord. Lojamant Jenovefa. Mogerioù gwenn. Neonoù. A-drek ur werenn, e-barzh ur pezh all, Jenovefa astennet war un azezenn, serret he daoulagad. Ur fun USB brañchet e-barzh an tu a-dreñv deus he fenn. Ar gward-korf a derc’h da vont, ha Yannig ivez neuze. Un trepas enkoc’h. E-barzh ar foñs, ur bignerez all. Yannig e-unan an dro-mañ. Neonoù gwenn. Ur penn-devezh pe ur c’hardeur. An norejoù o tigoriñ. Un trepas all, hir, e beton. E penn an trepas-se zo ur sas : evel ’na lavaret paotr e lunedoù du e wask Yannig war ur bouton evit serriñ an norejoù beton ponner war e lerc’h. Goude se, evit digoriñ an norejoù zo dirakañ, e renk gwaskañ div wech war ar bouton all abalamour d’e daouarn o krenañ.\nDa gentañ, ne wel Yannig mann ebet. Chom a ra war an treuzioù o c’hortoz e daoulagad da gustumiñ. Met kaer ’neus gedal ha dislontañ e daoulagad, n’eus ket ’met teñvalijenn a-hed gwel dezhañ ; n’eus tamm sklêrijenn ebet o tiskenn deus an oabl. Sebedennet eo : pelec’h emañ an heol neuze ? Ma zo diontañ c’hoazh ’h eo koachet-libr a-drek ar c’houmoul. E kement lec’h e par Yannig e selloù, ne wel ket ’met koabrennoù ponner hag izel o krozal. Deus ar vro tro-ha-zro n’hall ket spurmantiñ ’met stummioù dispis ha teñval, ha n’eus mann ebet o fiñval estroc’h evit ar c’houmoul du oc’h en em gannañ a-us d’e benn. A-daol-darzh ’h eo dallet ar paourkaezh Yannig gant ul luc’hedenn o freuzañ an aer, ken e kouezh war bennoù e daoulin, stonket-marv. Chom a ra aze ur pennad, o sellet en-dro dezhañ evel unan aet da sot, an avel yen-sklas o skornañ e izili. Gant ar reuziadoù luc’hed a vez gwech ha gwech all e c’hall damwelet dismantroù – met dismantroù deus petra ? – goloet gant ur poultr gris ha lous ha pegus, hag amañ hag ahont ur wezenn bennaket, marv, du, krignet… Pa ’h eo kat ar paotr da sevel en e sav en-dro e teu gorrek war e giz e-barzh ar sas etrenek an trepas beton. En ur gerzhet e renk en em harpañ deus ar voger evit chom war e divhar hag a vank dindanañ.\nPa ’h arri Yannig en-dro e-barzh lojamant Jenovefa emañ ar plac’h o c’halompat war un tapis-ruilh, a-drek he gwerenn. Klev a ra he mouezh o tont deus uhelgomzerioù : « Neuze, Yannig, ur valeadenn vrav ’teus graet ? » emezi hep paouez da redek. Ha dirollañ da c’hoarzhin. « Mann ’met gwelet da benn e tivinan ’h out kerseet. ’Teus ket gwelet ar pezh ’ta c’hoant da welet ? » « Ne gomprenan ket… » a satouilh an Epsilon, « teñval e oa evel ma vefe noz-du, ha koulskoude ’h omp e-kreiz an deiz. ’Meus ket gwelet sort ebet. » « Ah ? Petra a oas en gortoz da welet neuze ? Krediñ a rae dit da vat e oas o vont da welet an heol hag an oabl glas ? Hag evned bihan ivez, betek hag ober ? ’Meus aon ’da ket kontet da vamm-gozh tout an istor dit neuze. Petra zo kaoz, a gav dit, ’h omp o vevañ dindan an douar ? Nim ivez e vije gwelloc’h dimp mont da vale dindan an heol ha da dizalaniñ aer fresk. Met pell amzer zo n’eus ket ken a aer fresk, hag an heol n’eo ket bet gwelet keit all zo ivez. Distrujet e oa bet an Douar gant ar brezel nukleel bras. Soñj ’da da vamm-gozh deus an heol met pas deus ar brezel ? Ne vije ket aet he c’hokenn war an tu gin un tamm bihan ? Oh, met pa soñjan, se zo kaoz ’ta ket degaset ganit da dilhad a-enep ar skinadoù nukleel ? Ha me ’ma ket bet skiant da lavaret dit. ’Meus aon ’neus paket da gorf un toullad mat a skinadoù aze. Ba, n’eo ket tener, gant da chañs vat e vi kat da ’n em dennañ, ne vi ket ? Ale, ken ar wech all, Yannig ar Chañs vat ! » Ha hi da derc’hen da redek hep sellet diontañ ken. Tostaet eo ar gward-korf dezhañ : achu ar gaozeadenn, ha Yannig ’h a daheulañ da-gaout ar bignerez evit retorn d’ar bempet estaj.\n« Eh, sell ’ta piv ! Yannig ar Chañs vat ! Penaos emañ da damm kont ? » Yannig a sell deus Pêr o tont etrenek dezhañ, hep respont. « Daou pe dri miz zo ’ma ket gwelet ac’hanout. Petra zo kaoz ne deuez ket ken da c’hoari ar c’hartoù ganimp ? Fachet out ? Feson skuizh zo warnout bepred. Eh, dec’h e oamp bet boutet er-maez deus an ostaleri peogwir e oamp oc’h en em gannañ : Paol n’houlle ket kouzantiñ ’ma-me gonezet ar barti. Damen e vo ! Al lorgen-se ne blij ket dezhañ koll ’hat ! » Laket ’neus Yannig e dorn deus ar voger, imobuet gant fistilherezh ar paotr. « Oh, ha neuze, Yannig, derc’het ’da Jenovefa d’he c’homz ? Laosket ’da ac’hanout da grapat betek an estaj kentañ ? Bet e oas o vale war c’horre an douar neuze ? Lavar din penaos e oa ’ta ! Penaos eo an heol ? » Adkrog eo Yannig da vont gant e hent. « Brav eo, Pêr. Brav eo ken ken ’h eo. »\nOne thought on “Gwelet an heol (danevell)”\nUn tamm teñval, sur met skrivet brav 🙂 Desket ‘meus ur bern gerioù! Gourc’hemennoù dit Riwal! Unan all, unan all!


Jean Le Moal (1909-2007) - Mirdi an arzoù-kaer e Kemper\nAze emaoc’h : Degemer Diskouezadegoù Diskouezadegoù da zont Jean Le Moal (1909-2007)\nEus ar 9 a viz Even d’ar 17 a viz Gwengolo 2018\nGweladenn heñchet e brezhoneg "Jean Le Moal"\nKontet eo Jean Le Moal da vezañ unan eus an arzourien bennañ eus al livouriezh amskeudenn en eil hanterenn an 20vet kantved. En deiz hiziv ez eo ul livour da adober anaoudegezh gantañ, abalamour d’e oberennoù a ya a-dreuz rummadoù ar genedoniezh. Bevet en doa an arzour e Pariz, en Ardèche uhel hag e Breizh. Eno en doa gwelet tammoù bro o doa kaset anezhañ tamm-ha-tamm d’al livouriezh amskeudenn, gant oberennoù ma kej ha ma froum al livioù hag ar gouleier.\nWar-lerc’h studioù war an arkitektouriezh diabarzh e fin ar bloazioù 1920 e Lyon, en doa graet e annez e Pariz hag eilet oberennoù ar vistri kozh ha modern – Rembrandt, Velázquez, Chardin, Bonnard, Renoir, Cézanne, Matisse…\nE 1935 e oa aet Le Moal d’an atalier freskennoù en Akademiezh Ranson. Eno e oa plijet ar c’hinklajoù bras-bras dezhañ, hag arz ar gwer-livet ivez nebeut goude. Kemeret en doa perzh en avantur stroll ar bodad eus Lyon Témoignage, ergerzhet en doa arnodadoù ar gubourien hag an dreistrealourien hag aet e oa en tu-hont dezho. E-pad ar brezel en doa diskouezet dija doareoù arzel dibar. Pouezus-kaer e oa bet ar bloavezhioù stummañ-se, ha goude 1945 en doa digoret e livouriezh d’ur stumm difetisted, e peoc’h gant ar skeudenniñ. Evit ar wech kentañ, gant un hentad istorel, e kinnig an diskouezadeg ur gwel klok, ha ne oa ket bet diskuliet biskoazh, eus oberennoù Jean Le Moal : « re un den hag en em vage diwar an hengoun, en em gave war harzoù ar skeudenniñ, hag en doa savet ur stil personel hag a dest kuriusted un arzour dihun dalc’hmat ha digor d’ar bed » (Philippe Bouchet).\nKomiser skiantel an diskouezadeg eo Philippe Bouchet. Un istorour eus an arz eo, ha savet en deus pennadoù, rakskridoù ha skridoù-arnod diwar-benn arz an 20vet hag an 21vet kantved. Skrivet en deus e-barzh katalogoù a-leizh hag embannet meur a levr war Édouard Pignon (1905-1993) – un ispisialour anezhañ eo, ha aozer ar c’hatalog rezonet diwar e benn – hag ivez war Charles Lapicque (1898-1988), en deus graet enklaskoù diwar e benn nevez zo. Komiser eo bet e meur a ziskouezadeg gouestlet d’an daou arzour-se.\nKenaozet eo an diskouezadeg Jean Le Moal (1909-2007) gant mirdi arz ha henoniezh Valence (1añ prantad eus ar 25 a viz Even d’ar 7 a viz Genver) ha mirdi an Ospiti Saint-Roch en Issoudun (2l prantad eus an 9 a viz C’hwevrer d’an 13 a viz Mae).\nUn diskouezadeg a interest broadel eo homañ, gouez da vinistrerezh ar Sevenadur hag ar C’hehentiñ / Pennrenerezh ar glad / Servij mirdioù Frañs. Setu perak ez eus bet roet arc’hant a-ratozh gant ar Stad.\nImage 1 war 4 Jean Le Moal (1909-2007) - Douarnenez, 1946 - huile sur papier marouflé sur isorel, 60 x 92 cm - musée des beaux-arts de Quimper © ADAGP, Paris 2018\nImage 2 war 4 Jean Le Moal (1909-2007) - Paysage, la ferme, 1943 - Huile sur toile, 24 x 35 cm - musée des beaux-arts de Quimper © ADAGP Paris 2018\nImage 3 war 4 Jean Le Moal (1909-2007) - L’Océan, 1958-1959 - Huile sur toile, 1.62 x 1.14 m, dépôt du musée national d’art moderne au musée des beaux-arts de Quimper © ADAGP, Paris 2018\nImage 4 war 4 Jean Le Moal (1909-2007) - Hommage à Chardin, 1965-1973, Huile sur toile, 1 m x 1 m, Dépôt du Musée national d'art moderne, Paris au Musée des beaux-arts de Quimper © ADAGP, Paris 2018\nSkrivañ ho chomlec’h postel : (ex : example@domain.com)\nPa gendalc’hit da verdeiñ el lec’hienn-mañ e asantit da implij toupinoù evit merdeiñ diouzh hoc’h implijoù ha kaout titouroù hag a glot gant ar pezh a zedenn ac’hanoc’h. Servijout a reont ivez da sevel stadegoù diwar-benn ar gweladennoù.\nArventennañ an toupinoù


e Brusel, 22 a viz Du 2011\nLuc'h. : Filip Van Lerberge\nAgnes Obel, ganet Agnes Caroline Thaarup Obel d'an 28 a viz Here 1980 e Gentofte, (Kopenhagen, Danmark), zo ur sonerez, sonaozerez ha kanerez danat a gan e saozneg.\nD'ar 4 a viz Here 2010 e teuas he fladenn gentañ, Philharmonics, war-wel e Danmark, Norvegia, Alamagn Bro-C'hall hag en Izelvroioù. E Danmark ez eo chomet niv. 1 e-pad meur a sizhunvezh diouzh renk e 2011, ha pemp pladenn blatin doubl he deus bet, evit tremen 100 000 skouerenn bet gwerzhet. E-touez an 10 pladenn wellañ e voe e Wallonia, e Bro-C'hall hag an Izelvroioù. E Danmark e voe Philharmonics an trede pladenn muiañ-gwerzhet e 2011.\nD'an 30 a viz Gwengolo 2013 e voe embannet eil pladenn Agnes Obel, Aventine.\nKregiñ gant ar vuhez[kemmañ | kemmañ ar vammenn]\nDivoutin eo an endro ma kreskas Agnes Obel hag he breur yaouankañ Holger, en un tiegezh sonerion : he zad, a oa bet ur soner gitar a-vicher, a save un dastumad binvioù-seniñ hag he mamm, ur wiraourez, a sone oberennoù Béla Bartók ha Frédéric Chopin war ar piano. Pa oa pevar bloaz hepken, ha peogwir e oa denennet, e krogas Agnes Obel da zeskiñ seniñ ar piano d'he zro.\nMa c'helenner war ar piano a lavare din e oa arabat seniñ ar pezh na blije ket din. Neuze e oa trawalc'h din seniñ ar pezh a blije din. Ne voen morse rediet da seniñ tra pe dra arall. Biskoazh n'on bet en ur Skol sonerezh klasel. — Agnes Obel\nA-hed he yaouankiz e voe Agnes Obel dedennet gant labour ar pianoour svedat Jan Johansson (1931-1968), a lakae liv ar jazz war donioù hengounel europat.\nE 1987, d'an oad a seizh vloaz neuze, e voe Agnes Obel o kanañ hag o seniñ ar gitar boud en ur strollad rock 'n' roll anvet Sohio War al leurenn e voe ar strollad, hag un nebeud kanaouennoù a voe enrollet.\nE 1995, ha hi pemzek vloaz, e voe gwelet Agnes Obel en ur berrfilm, Drengen der gik baglæns, "Ar paotr a gerzhe war-gil", gant Thomas Vinterberg (1995).\nHe fredad skol eil derez a reas en ur skol nann-Stadel, ma c'hallas labourat war ar sonerezh, met buan e paouezas da heuliañ ar c'hentelioù ; diwezhatoc'h e reas studioù evit kenderc'hañ sonerezh, ha studioù ijinouriezh ar son.\nE 2004 en em gavas e Berlin, ma tivizas kenderchel gant red he buhez ha m'emañ o chom bepred hiziv.\nE 2009 e postas un enrolladenn eus ar ganaouenn Just So war al lec'hienn MySpace. Sachet e voe evezh ar gompagnunezh alaman Deutsche Telekom, a implijas ar gananouenn evit unan eus he bommoù bruderezh ; goude an taol-kaer-se e voe aesoc'h da Agnes Obel kavout un ti-embann evit he fladenn gentañ.\nPhilharmonics, 2010, PIAS Recordings • ASIN : B00470HPJI\n1 • Falling, Catching 01:33\n2 • Riverside 03:48\n3 • Brother Sparrow 03:58\n4 • Just So 03:35\n5 • Beast 03:50\n6 • Louretta 02:06\n7 • Avenue 04:07\n8 • Philharmonics 03:33\n9 • Close Watch 04:00\n10 • Wallflower 02:26\n11 • Over the Hill 02:48\n12. • On Powdered Ground 04:07\nAventine, 2013, PIAS Recordings • ASIN : B00E6OQL68\n1 • Chord Left 02:30\n2 • Fuel to Fire 05:29\n3 • Dorian 04:48\n4 • Aventine 04:08\n5 • Run Cries the Crawling 04:26\n6 • Tokka 01:30\n7 • The Curse 05:53\n8 • Pass Them By 03:31\n9 • Words Are Dead 03:46\n10 • Fivefold 01:59\n11 • Smoke & Mirrors 02:57\nCitizen of Glass, 2016, PIAS Recordings • ASIN : B01HJQZO58\n1 • Stretch Your Eyes 05:11\n2 • Familiar 03:55\n3 • Red Virgin Soil 02:43\n4 • It's Happened Again 04:20\n5 • Stone 04:56\n6 • Trojan Horses 05:33\n7 • Citizen of Glass 02:49\n8 • Golden Green 03:59\n9 • Grasshopper 02:38\n10 • Mary 05:47\n↑ Hitlisten.NU (da)\n↑ 3,0 ha3,1 Hugo Cassavetti, La soif de spleen d'Agnes Obel, Télérama niv. 3186 (fr)\n↑ Stars are underground (fr)\n↑ La Voix du Nord, 30/01/2011 (fr)\n↑ Lec'hienn Sohio\n↑ Le Monde, 09/02/2011 (fr)\n↑ IMDB.com (en)\n↑ DR.DK (da)\n↑ 20 minutes, 22/03/2011 (fr)\nAdtapet diwar « https://br.wikipedia.org/w/index.php?title=Agnes_Obel&oldid=1808482 »\nKemmoù diwezhañ degaset d'ar bajenn-mañ d'an 14 Her 2018, da 17:14.


Aloze-Ziboze-Onizegaine - Wikipedia\n(Adkaset eus Alos-Sibas-Abense)\nSetu pelec'h emañ Aloze, e Zuberoa.\nAloze-Ziboze-Onizegaine (Alos-Sibas-Abense e galleg hag ent-ofisiel ; Alòs-Sibàs-Avensa en okitaneg) zo ur gumun eus Zuberoa, en Iparralde, al lodenn eus Euskal Herria zo er stad c'hall. Hervez ar velestradurezh c'hall emañ e Kanton Atharratze-Sorholüze, e departamant ar Pireneoù-Atlantel hag er rannvro Akitania.\nSavet eo diwar kêriadennoù :\nOzaze-Zühara hag Iruri en hanternoz\nAtharratze-Sorholüze er reter\nAltzai-Altzabeheti-Zunharreta ha Gamere-Zihiga er c'hornôg\nLaguinge-Restoue ha Lichans-Sunhar er c'hreisteiz.\nAdtapet diwar « https://br.wikipedia.org/w/index.php?title=Aloze-Ziboze-Onizegaine&oldid=1594258 »\nKemmoù diwezhañ degaset d'ar bajenn-mañ d'an 5 Her 2014, da 09:48.


Gwin Jerez - Wikipedia\nUr pennad Jerez zo ivez.\nUr banne gwin Jerez, gant ur voutailhad hag olivez\nGwin Jerez, anavezet evel sherry e saozneg, evel xérès e galleg, zo ur gwin gwenn eus kreisteiz Andalouzia, graet er Marco de Jerez ha savet en kêrioù Jerez de la Frontera, El Puerto de Santa María ha Sanlúcar de Barrameda. Er Marco de Jerez emaén ivez kumunioù Chiclana de la Frontera, Chipiona, Puerto Real, Rota, Trebujena, ha Lebrija a zo e proviñs Sevilla.\nUn Denominación de Origen (DO) eo gwin Jerez, ha daou seurt zo: ar re finos a vez ouzhpennet enne alkohol 15,5 °, hag ar re olorosos, hini 18 °. Daou anv a gaver dezho: Jerez e kostez Cádiz, ha Montilla-Moriles er c'hreisteiz da Córdoba.\nGwinêgr Jerez a vez graet gante ivez.\nUr voutailhad gwin Jerez.\nAdtapet diwar « https://br.wikipedia.org/w/index.php?title=Gwin_Jerez&oldid=1959509 »


Pajenn:Koñchennoù eus Bro ar Ster Aon.djvu/67 - Wikimammenn\nPajenn:Koñchennoù eus Bro ar Ster Aon.djvu/67\nLAOU HA PER\nE-keit ha ma storlok ar vaz, e-giz ma vefe an derzienn gantañ, e teu da soñj da Ber emañ ar vuoc’h er c’hraou c’hoaz, ha n’eo na goroet, na bouetet, na douret, hag uhel an heol koulskoude.\nDre eurvad eo nasket ar vuoc’h. Paneve da ze e rafe e-giz ar wiz, e hejfe an nor a zo war he c’hraou, e lakafe ar prenn da goueza, hag e redfe kuit da reujal (ober reuz).\nHa Per da zinaska ar Vriz. Mes en eur vont e soñj :\n« Yannig a zo aze o ruilhal war al leur-di, ha gellout a rafe skuilha va laez d’in adarre ! »\nHa samma a ra ar ribot war e chouk :\n« E-giz-se, » emezañ, « ne c’hoarvezo droug ebet na ganin na gant va mab. »\nHa tenna a ra dour d’ar vuoc’h a zo o vlejal :\n« Ha yun a zo hirio ? »\nDoun eo ar puñs, ar sparl ne dro ket mat. Diskenn a ra ar sailh (kelorn) evelato, met ne garg ket. Per, prim an tamm anezañ, a bleg e gorf war ar vardell da heja ar chadenn, hag al laez a liv e vleo a-barz mont da wenna an dour… (Aet eo an dienn da get !…) Ha Per a laosk eul ledoued pantier (mezvier).\n« Hag ar vuoc'h ? » emezañ goude. « N’ouzon ket goro, siouaz ! Penaos sacha war ar bronnou, o kas hag o tigas ar bizied ? Penaos gwakaat an tez ? Hag an taoliou lost ? Penaos azeza war eur skaon vihan gant eur girin war va barlenn, ha lakaat al laez da zivera eeun enni ?… Bah ! evit eur wech, ne vezo ket falloc’h ar vuoc’h gant he laez, ha koulskoude, me a blijfe a-walc’h d’in eur banne laez goroet dioustu… Re ziwezat emaoun da gas anezi da vaez. Hogen, aze war an doenn ez eus foenn druz ha n’am eus ket bet soñj da droc’ha. Ken a ze : eun droug a dalv da eun dra vat bennak. Ne gollo ket Brizig evit beza chomet er gêr.\nKas ar vuoc’h war an doenn n’eo ket diaes : evel an tiez d’ar mareou-se, hini Per a oa harp a gein ouz eur savenn-zouar, hag an doenn ne oa ket kalz a sao ganti.\nHa setu ar vuoc’h en he feuri uhel, eur gwir foenneg.\nPer avat ne c’hell ket chom eno da ziwall anezi : lein a zo d’aoza ha da gas d’ar falc’herien, a zo gleb par-teil emichañs, e lec'h heñ, Per, a zo mat dispar ar stal gant e roched, sec’h kement neudenn enni, nemet ar re o deus bet laez.\nIjin a zo deuet da Ber (a soñj d’ezañ) abaoe m’en deus laosket ar chistr da vont da goll, ha ne c’houlenn ket lakaat\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/67&oldid=147827 »\nKemmoù diwezhañ degaset d'ar bajenn-mañ d'an 27 Du 2018, da 20:05.


Candela - Wikipedia\nAr c'handela (simbol: cd) eo unanenn SI ar c'hreñvder gouloù (galloudezh merzhet embannet gant un andon gouloù en un durc'hadur bennak).\nAbaoe 16vet Kendalc'h Meur ar Pouezioù hag ar Muzulioù e 1979 eo termenet ar c'handela evel-henn :\nAr c'handela eo kreñvder gouloù, en un durc'hadur bennak, an andonioù a embann ur skinadur monokromatek, 540 × 1012 hertz e frekañs, hag 1/683 watt dre steradian e greñvder skinus.\nDiazezet eo ar c'handela war an unanenn gozh, ar c'houlaouenn-goar (galloudezh ar c'houlaouenn-goar ), a oa kreñvder gouloù ur "c'houlaouenn-goar stantart" (1,018 candela) anavezet he c'hompozadur. Candela eo an anv latin a sinifi goulaouenn-goar.\nAr frekañs dibabet a zo er spektr gwelus tost ouzh ar gwer, ha klotañ a ra gant un hirder gwagenn a war-dro 555 nanometr. Santidikoc'h eo lagad mab-den d'ar frekañs-se. D'ar frekañsoù all eo ret kaout muioc'h a greñvder skinus a-benn pourchas ar memes kreñvder gouloù, hervez respont frekañsel lagad mab-den. (Gwelet fonksion goulaouüster).\nAr goulaouennoù-koar ordinal a embann war-dro 1 cd. An ampoulennoù 100 W a embann war-dro 120 cd.\nDaoust ma vez diazezet bremañ termenadur ar c'handela war ar watt a zo anezhañ un unanenn c'halloudezh deveret, e chom ar c'handela un unanenn ziazez eus ar sistem etrebroadel  (e saozneg).\nA-raok e veze termenet ar c'handela e-giz ar skinadur korf du embannet gant 1/60 eus 1 cm2 platin d'e boent teuzidigezh. Dibabet eo bet an talvoud arbitrel (1/683) e doare ma klotfe rik an termenadur nevez gant an termenadur kozh.\nCandela: The SI Unit of Luminous Intensity Candela : unanenn SI ar c'hreñvder gouloù (e saozneg)\nAdtapet diwar « https://br.wikipedia.org/w/index.php?title=Candela&oldid=1682133 »\nDernière modification le 13 Gen 2016, à 00:22\nKemmoù diwezhañ degaset d'ar bajenn-mañ d'an 13 Gen 2016, da 00:22.


Pajenn:Morvan - Buez ar Zent, 1894.djvu/887 - Wikimammenn\nPajenn:Morvan - Buez ar Zent, 1894.djvu/887\n30 a Gerzu\nsant sabin hag he goumpagnunez\nann tregontved a viz kerzu\nSANT SABIN HAG HE GOUMPAGNUNEZ, MERZERIEN\nSabin a ioa eskop e kear Spolet enn Itali pa zougaz ann daou impalaer Dioklesian ha Maksimian eul lezenn a varo a enep ann holl gristenien. Ar re-ma a ioa eta dalc’h-mad e riskl da goll ho buez, hag o doa ezomm a dud dispount ha guiziek evit ho c’hrenvaat er feiz ha rei nerz d’ho c’haloun a benn ma vijent galvet dirak ar varnerien. Sabin a oue unan euz ann dud abostolik-se. N’en devoa aoun rak netra pa veze hano da labourat evit gloar Doue ha silvidigez he nesa, ha mont a rea, euz ann eil bourg d’egile hag euz ann eil kear d’eben, da gelenn ann dud fidel ha da vaga ho eneou dre ar zakramanchou evit ho lakaat e stad da reseo ar gurunenn a verzerenti.\nAbarz ar fin e oue taolet er prizoun, e kear Asiz, asambles gant daou avieler a ioa oc’h ober koumpagnunez d’ezhan hag a ioa ho hano Eksuperans ha Marsell. Venustian, gouarner ar vro, ho galvaz dirazhan ho zri hag a roaz urs d’ezho da adori idol Jupiter. Kerkent Sabin a grog enn idol-ze, a ra mil damm anezhan hag a vres ann tammou dindan he dreid. Ar gouarner a ieaz enn egar o velet kement all, hag a lavaraz dioc’htu trouc’ha he zaou zorn d’ar Zant. Goudeze e reaz astenn ann daou avieler var eur stern koat evit ho bazata enn eur feson didruez, dispenn ho c’horf gant ivinou houarn ha devi d’ezho ho c’hosteziou gant goulou var elum. Eksuperans ha Marsell a dremenaz a greiz m’edot oc’h ho bourrevi evelse.\nNeuze Sabin a oue kaset d’ar prizoun enn dro, ha lezet eno he-unan. Mes e kear ez oa d’ann ampoent eunn intanvez kristen ha pinvidik, he hano Serena, hag a implije he holl danvez oc’h ober vad d’ann dud paour ha reuzeudik. Ann intanvez-ma a c’hellaz mont betek\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/887&oldid=138141 »


Accueil / Lec'h / Etrebroadel / Eured evit an holl: Iwerzhon a lâr Ya !\nMaxime TOUZE 25 May 2015\nD’ar Gwener 22 a viz Mae o doa votet Iwerzhoniz da geñver ur referendom evit lâret hag-eñ e oant a-du pe get evit digeriñ an eured d’an heñvelreizhidi. Ouzhpenn 62% eus ar boblañs he doa votet «Yes». Ur souezhadenn evit ur vro ken katolik.\nDont a ra Iwerzhon da vezañ ar vro gentañ er bed a-bezh oc’h ofisielaat an eured evit an holl dre ar referendom. Ur pezh mell araokadenn evit gwirioù an heñvelreizhidi en ur vro e-lec’h ma chom kreñv ar relijion katolik (84% eus an dud zo katoliked). Ha gant un dregantad uhel: 62,1%. N’eus nemet ur bastell-vro e-lec’h ma ne oa ket aet an tu-gounit gante ar «Yes». Ret eo kaout soñj, n’eo nemet e 1993 e oa bet lezennekaet an heñvelrevelezh er vro. Evit Enda Kenny, Ministr Kentañ Iwerzhon, e tiskouez e c’hall Iwerzhoniz bezañ araokaourien evit pezh a sell ouzh ar vuhezegezh. An holl strolladoù politikel a oa a-du gant an eured evit an holl. Abaoe mizioù e veze tabutoù. Un tammig evel ar referendom e Skos e oa bet entanet ar boblañs gant ar gwir a oa bet roet dezhe da zivizout war un dodenn ken a-bouez evit ar gevredigezh. Un tamm muioc’h evit 60% eus an dud o doa votet digwener. Sed aze ur brouenn ouzhpenn, ma ‘z eus ezhomm, eus ar fed e kont reiñ d’an dud ar gwir da zivizout. Ha pa vez roet dezhe e vez implijet. Setu ar gwir zemokratelezh. Hag an disoc’h a zo bet asantet gant ar re a oa a-enep an eured evit an holl. Tout an dud o doa lâret he doa embannet ar boblañs he c’hoant. Ha n’eus netra da lâret war an dra-se.\nDiskouez a ra ivez ec’h emdro ar gevredigezh iwerzhonat. Memes ma chom katoliked an dud, o mod da vevañ a zo disheñvel. Nebeutoc’h-nebeutañ a dud o vont d’an ilizoù ha levezon an Iliz a ya war zigreskaat. Aferioù maboriadezh a vez diskoachet muioc’h-mui ha ne sikour ket evit gwellaat skeudenn an Iliz. Embannet he deus e oa ret dezhi prederiañ war ar pezh a ra anezhi. Arc’heskob Dulenn, Diarmuid Martin, en doa lâret e oa ret d’an Iliz digeriñ an daoulagad. Lâret en doa ne oa ket bet komprenet an eured evit an holl gant izili an Iliz. Laouen e oa zoken evit an heñvelreizhidi o soñjal e pebezh stad levenez e oant goude ar referendom. Komzoù souezhus met ur sin vat eo. Daoust da se e chom sujedoù diaes d’ober gante, c’hoazh hiziv an deiz. An diforc’hidigezh a zo difennet atav. Met piv a oar penaos e vo a-benn ugent vloaz !\nShare the post "Eured evit an holl: Iwerzhon a lâr Ya !"


Pajenn:Sales - Introduction d’ar Vuez devot.djvu/275 - Wikimammenn\nPajenn:Sales - Introduction d’ar Vuez devot.djvu/275\nha diframmit, ne ranquer quet en em amusi da zic’hriat ar vignounaichou foll-se, o fresa hac o difframma eo a ranquer ; ne dleer quet en em arreti da ziscoulma an union eus ar garanrez sot-se, e zerri hac e zrouc’ha eo a ranquer, hac endeun al laçou pe al liamou anezi ne delont netra. Ne deus gard da venagi na da espern netra evit ur garanrez pehini a so quer control da garantez Doue.\nHoguen c’hui a lavaro, goude ma em bezo torret evelse ar chadennou eus an esclavaich iffam-se, e resto c’hoaz ur santimant bennâc a guemense gueneèn, ar mercou hac ar roudou eus ar chadennou impur-se a choumo c’hoaz imprimet em zreid, da lavaret eo em affectionou. Ne raint quet, Philotee, mar hoc’h eus concevet en ho calon quement a gassoni hac a zetestation ouz an droug-se evel a verit. Rac mar en detestit evelse, ne viot importunet mui gant quen mouvamant na gant quen santimant nemet gant ur mouvamant hac ur santimant a horrol ouz ar garantez iffam-se hac ouz quement a zepand diouti, hac e choumot exant diouz peb affection fall evit an objet pehini hoc’h eus abandonet, hep caout quen affection nemet an hini eus a ur garantez pur meurbet evit Doue. Hoguen mar rest c’hoaz ur goual inclination bennâc gueneoc’h dre n’hoc’h eus nemet ur regret imparfet, procurit evit hoc’h ene ur solitud mental hervez ar pez am\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/275&oldid=118484 »\nKemmoù diwezhañ degaset d'ar bajenn-mañ d'an 7 Eos 2018, da 15:37.


1 Jezuz a yeas kuit ahano. Dond a reas d’e vamm-vro, e ziskibien ouz e heul.\n2 Da geñver deiz ar zabat ez cas da gelenn er zinagog. Kalz a dud ouz e gleved a jome bamet hag a lavare :\n— « Euz peleh e teu dezañ kement-se ? Pebez furnez a zo bet roet dezañ ! Ha pebez burzudou a hoarvez dre e zouarn !\n3 Daoust ha n’eo ket en ar halvez, mab Mari, breur da Jakez, da Jozef, da Jud ha da Zimon ? Daoust ha n’ema ket ive e hoarezed, amañ, en on-touez ? » Hag e oent skoillet diwar e benn.\n4 Ha Jezuz lavared dezo :\n— « Eur profet ne vez disprijet nemed en e vro, en e gerentiaj hag en e di e-unan ».\n5 Ha n’oa ket evid ober eno burzud e-béd : Eun nebeud klanvourien a bareas koulskoude, en eur astenn e zaouarn warno. 6 Souezet e chôme gand o diouer a feiz.\nMISION AN DAOUZEG\nTremen a ree dre ar hêriadennou tro-war-dro en eur rei e gelennadurez.\n7 Jezuz a halv an Daouzeg d’e gavoud. Kregi a reas da gas anezo daou-ha-daou en eur rei dezo galloud war an droug-sperejou.\n8 Gourhemenn a reas dezo chom hep kemer netra ganto nemed eur vaz hepkén, na tamm bara, na bisah, na moneiz en o gouriz.\n9 — « Lakit en ho treid, emezan, eur re zandalennou ha na gemerit ket diou zae ».\n10 Lavared a reas dezo c’hoaz :\n— « E kement leh ma ’z eoh, pa vezoh antreet en ti chomit eno beteg ma ’z eoh kuit euz al leh-se. 11 Ma ne vezit ket digemeret na selaouet e leh pe leh, it kuit en eur heja ar boultrenn diouz ho treid, ma vo eun testeni en o eneb.\n12 Mond a rejont en hent, hag e prezegent d’an dud e oa réd dezo chefich buez. 13 Argas a rejont diaoulou e-leiz hag olevi kalz klanvourien, hag e vezent pareet ganto .\n14 Ar roue Herodez a glevas ano euz Jezuz, rag brudet e oa deuet e ano da veza. Lavaret e veze : Yann ar Badezour eo, adsavet a-douez ar re varo, setu perag e labour ennañ ar halloud da ober burzudou.\n15 Re all a lavare : Eli eo ; lod all : eur profet eo, heñvel ouz unan euz or profeted.\n16 O kleved kement-se e lavare Herodez : « Yann, an hini am-eus lakeet dibenna, hennez eo a zo adsavet da veo ».\n17 Evid gwir, Herodez e-noa laket paka Yann hag e jadenna er prizon, ablamour da Herodiadez, gwrég e vreur Filip, e-noa kemeret da wrég. 18 Rag Yann a lavare da Herodez : « N’az-peus ket ar gwir da zelher ganit gwrég da vreur ».\n19 Kasoni he-doa eta Herodiadez outañ, ha c’hoant he-doa d’e lakaad d’ar maro, med ne helle ket, 20 rag aon e-noa Herodez ouz Yann, o houzoud e oa eun dén just ha santel ; e zifenn a ree. P’e-neze e glevet e veze nehet braz, ha koulskoude e plije dezañ e zelaou.\n21 Med eun dro vad a zigouezas, pa roas Herodez, da geñver e zeiz-ha-bloaz, eur banvez d’e dud e karg, d’e ofïserien ha d’an dud a renk euz Bro-Halilea.\n22 Merh Herodiadez e zeuas da zansal hag a blijas da Herodez ha d’e gouvidi. Ar roue a lavaras d’ar plah yaouank :\n— « Goulenn diganin ar pez a gari hag e roin dit ».\n23 Hag e touas dezi :\n— « Kement a houlenni diganin a roin dit ha pa ve an hanter euz va rouantèlèz ».\n24 Er-mêz ez eas hag e lavaras d’he mamm :\n— « Petra ’houlennin ? »\n— « Penn Yann, ar Badezour ».\n25 Gand mall a tistroas da gavoud ar roue, hag e lavaras dezañ :\n— « Me a ’fell din, emezi, e rofez din dioustu, war eur plad, penn Yann-Vadezour ».\n26 Trist meurbéd ez cas ar roue, med ablamour d’e le ha d’e gouvidi, ne ’fellas ket dezañ nah he goulenn outi.\n27 Dioustu e kasas ar roue eur gward, o hourhemenn dezañ digas penn Yann. Mond a reas ar gward da zibenna Yann en e brizon. 28 Digas a reas ar penn war eur plad, her rei a reas d’ar plah yaouank, hag ar plah yaouank her roas d’he mamm.\n29 Pa glevas diskibien Yann kement-se, e teujont de gemer e gorv hag e lakejont anezañ en eur béz.\nKENTA BURZUD AR BARA KRESKET\n30 An ebestel, bodet en-dro da Jezuz, a zisplegas dezañ kement o-doa greet ha kelennet. 31 Hag En a lavaras dezo :\n— « Deuit en eul leh distro diouz an dud, evid kemer eun tamm diskuiz ».\nKen stank e oa an dud o vond hag o tond en-dro dezo, ma n’o-doa ket zokén amzer da zebri. 32 Gand ar vag ez ejont kuit, da gavoud eul leh distro, evid beza en o fart o-unan.\n33 Med gwelet int bel o vond kuit, ha kalz tud o-deus komprenet da beleh ez eent. War o zroad e tiredont di, euz an oll gêriadennou, hag e oent erruet en o-raog.\n34 En eur ziskenn euz ar vag, e welas Jezuz eun niver braz a dud, hag e kemeras truez outo, ablamour m’edont evel deñved ha n’o-deus pastor e-béd. Staga ’reas neuze da gelenn anezo war galz a draou. 35 Hag o veza ma oa dija diwezad e tosteas outañ e ziskibien da lavared dezañ :\n— « Digeñvez eo an andread-mañ, ha diwezad eo dija.\n36 Gra dezo mond en o hent, ma ’z aint en liez hag er hêriadennou tro-war-dro, da brena peadra da zebri ».\n37 Eñ a respontas dezo :\n— « Daoust ha réd eo mond ba brena, ha rei dezo da zebri evid daou hant pez arhant a vara ? »\n— « Péd baraenn ho-peuz ? It da weled ».\nGoude beza gwelet e lavarjont :\n— « Pemp baraenn ha daou besk ».\n39 Gourhemenn a reas dezo renka an oll a strolladou war ar yeot glaz. 40 Gourvez a rejont a renkadou a gant hag a hanter-kant.\n41 Jezuz neuze a gemeras ar pemp baraenn hag an daou besk, hag o sevel e zaoulagad war-zu an Neñv, e lavaras trugarez, e torras ar baraennou hag o roas d’an diskibien evid o rei d’an dud. Lodenna ’reas ive an daou besk etre an dud.\n42 An oll a zébras hag o-doa o hont. 43 An tammou a oe dastumet, daouzeg panerad anezo, hag ar restachou pesket ive. 44 Pemp mil a dud a oa euz ar re o-doa debret ar baraennou.\n45 Raktal goude e reas Jezuz d’e ziskibien pignad er vag ha treuzi en e-raog da Vetsaida, endra ma chomfe Eñ e-unan da zigouvia an dud.\n46 Goude beza o lezet, ez cas war ar menez da bedi. 47 Deuet ar zerr-noz, edo ar vag e-kreiz ar mor hag Eñ e-unan en douar.\n48 O weled o-doa beh braz o roeñvi a-eneb d’an avel hag a oa a-benn, e teu daveto, war-dro fin an noz (), en eur gerzed war ar mor, hag edo o vond da dremen e-biou dezo.\n49 O weled anezañ o kerzed war ar mor, e kredas dezo e oa eur spes hag en em lakejont da grial. 50 Rag e weled o-doa oll, hag e oent spontet. Med dioustu e komzas outo hag e lavaras dezo :\n— « Bezit fizians, me an hini eo ! N’ho-pet ket aon ! »\n51 Pignad a reas ganto er vag, hag e torras an avel. Int-i a oe strafuillet braz, 52 rag n’o-doa ket intentet burzud ar baraennou, dallet ma oa o halon.\n53 Goude beza treizet, e teujont da Jenezared hag e tis-kennjont en douar. 54 Raktal ma oant dilestret e oe anavezet Jezuz gand an dud. 55 Mond a rejont dre ar vro a-béz, ha digas ar re glañv war o gweleou, e kement leh ma kleved e veze.\n56 E kement leh ma ’z ee : kêriadennou, pe gêriou, pe diegeziou war ar-mêz, e lakaed ar re glañv war ar plasennou, hag e veze pedet da lezel ar re-mañ da douch ha pa ne ve nemed ouz bevenn e vantell. Ha kement hini a douche outañ a veze pareet.


Journal de Renaud Camus, samedi 7 mars 2015\ncréée le dimanche 8 mars 2015, 11 h 57Samedi 7 mars 2015, minuit vingt. Pierre Cassen m’a téléphoné, cette après-midi, pour me demander si je ne trouverais pas judicieux, après ~~~~~, ~~~~~ ~~~ ~~~~~~~~ ~~~~ ~~~ ~~~~~~~~ ~~’~~~~~~~~~~~, ~~~~~~~~~ ~~~~~~~~~, ~~ ~~~~~~, ~~~ ~~~~~~~~~ à mon idée ~~~ “~~~~~~ ~~~~~~~~~ ~~’~~~~~~~~~” — ~~~~ ~~~~~~~~ ~~~~~ ~~~~~~~~~~ ~~~ ~~~~~~ ~~~~ ~~’~~~ ~~~~~~~ ~~ “~~~~~~~~~~ ~~~~~~~~~”, ~~~ ~~~~~~~~ ~~~~~~~~~. ~~~~~~~ ~~~~~ ~~~ ~~~~~~~~~~ ~~~ ~~~~~~, ~~~ pressante, les décisions ~~~ ~~~~ ~~~~~~~~ ~~~~~~~~~~ ~~~~~~~~~~~~~~ (~~~~ ~~~~~~~~ ~~~ ~~~~~~~ ~~~ ~~~~~~~~ ~~~~ ~~’~~~~~~~~~~~~, ~~~~~~~ ~~~~~~ ~~~ ~~~ “~~~~~~~~~~ ~~~ ~~~~~~~~~~~”, ~~~ ~~~~~~~ ~~~~~~~~~ ~~~~~~~ ~~~ ~~~~ ~~~~~~~ d’étalement méthodique des “~~~~~~~~~~”, ~~~~.), ~~~’~~~ ~~~~~~ ~~~~~ ~~~~~~~~ (supposedly) ~~~ ~~~~ ~~~~~~~ ~~~~ ~~~ ~~~~~~~~~ ~~~~~~~~~~ ~~~ ~~~~~ ~~~~~~~~~~, ~~~ ~~~ ~~~~~ proportionnée.\nHélas, ~~~ ~~~~ ~~~~~ ~~~~~ ~~~~~ ~~~~~~~~. J’avais posé la ~~~~~~~~~ ~~ ~~~~~~~~~~ ~~~~~~ ~~~ ~~ ~~~~~~~, ~~~ ~~~~~~ ~~~ ~~~ ~~~~~~~~, ~~~~~ ~~~~~~~ ~~~ ~~’~~~~~ ~~~ ~~~~~~ ~~~~~ ~~~~~~~~. ~~~~ ~~’~~~~~~~~ ~~~~ ~~~~~~~~~~~~~~~~~ ~~~~~~~~~~~~~~ ~~~~~ ~~’~~~~~~~~ pas d’objection à ~~~~~~~~~ ~~ ~~~~ ~~~~~~~~. ~~~~~~~ ~~~~~, ~~’~~~ ~~~~~~~~~ ~~ ~~~ ~~~~~~~ ~~ ~~~~~~~~~~. ~~~~~ ~~~ ~~~~ ~~~~~ ~~~~~ ~~~’~~~~~ ~~’~~~~ ~~~~~ ~~~~~~ ~~~~ ~~~~~~~~ ~~~ ~~~~~~ ~~~ bon sens, comme ~~~~~~~ ~~~~~ Puyaubert.\nEn ~~~~~~ ~~~ ~~~~~ ~~~~~~~ ~~~ ~~~~ ~~~ ~~~~~~~~, ~~~ ~~~. ~~’~~~~~~~~~~~ ~~~~~ ~~~~~ ~~~~~~ ~~~~~~~~~, ~~’~~~~~~~~~~~ ~~’~~~~ ~~~~~~~ ~~~~~~ ~~~~~ ~~~~~~~~~, ~~~~ ~~~~~ ~~’~~~~~~~ sans doute guère ~~~~~~ ~~~ ~~~~~~~ ~~’~~~~~~~~ ~~ ~~~ ~~~~~~ ~~~~~ ~~~ ~~~~~~ “~~~~~~~~~~~~~~”, ~~~ ~~~~~~~~~ ~~~~~ ~~~~~~~ ~~~ ~~~~~~~~~~~~, ~~~~ ~~~~~~~~~~ ~~~~~ ~~~~~~ ~~~~ ~~~~~~~~~ ~~~~~~~~~~. ~~~ ~~~~~~~~~ ~~~’~~~ soit parfait — ~~~ ~~~~ ~~~ ~~~~~~~~~~ ~~~~ ~~ ~~~~ ~~~~~~~~ ~~~ ~~~~~~~, ~~~~~~~. ~~~ ~~~~~~ ~~~~~~ ~~~ ~~~ ~~~~ loin.\nQuand ~~~~ ~~~~~~~~~~~~, ~~~~ ~~~~~~~, ~~~~ ~~~~~~~~~~~ ~~~ ~~~~ ~~~~~~~~~ s’accumulent, les deux ~~~~~~~~ ~~~~ ~~~~~ ~~~~~~~~~~, ~~’~~~~~~ ~~~~ ~~~~~~~~~~~, ~~~~~ ~~~ ~~~~~~~~ ~~~ l’orgueil.\nLa ~~~~~~~ ~~~ ~~~~~ ~~~~~ (~~’~~~~~~~ ~~~’~~~ ~~~~~~~~ ~~~~~ ~~~~~ ~~~~~~~ ~~~~ ~~~~~~~~) ; ~~~~~~~ ~~~~ ~~’~~~~~~~~ est un ami ~~~~~, ~~~~~~~~, ~~~~~~~~~~~ ~~~ ~~~ ~~~~ ~~~~~~~~ — ~~~ ~~~~ ~~~~~~~~, ~~~~~ ~~~~~~, ~~~~~ ~~~~ ~~’~~~-~~~-~~~ ~~~~~ ~~~ ~~~~.\nvoir l’entrée du samedi 7 mars 2015 et son image dans Le Jour ni l’Heure


Pajenn:Perrot - Bue ar Zent.djvu/730 - Wikimammenn\nPajenn:Perrot - Bue ar Zent.djvu/730\nhe heuilh diouz roud ar gwad a zivere eus he zreid. Eur gwele he devoa en he zi, mes n’ee ket ennan ; war leuren he c’hambr e tremene an nebeut amzer a renke rei d’ar c’housked. Al loden divezan eus an noz bag ar mintin a roë d’ar beden ; ne deue eus an iliz nemet goude ma veze lavaret an oferen divezan. An dra-ze ne rê ket d’ezi bezan lezirek war al labour ; kerkent ha pare gant ar beden, e kave impli d’he daouarn.\nDre eun niver bras a viraklou c’hoarvezet hed he bue\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/730&oldid=141033 »


Les informations en langue bretonne Léo Rozé\nPar Léo Rozé\nDiffusion du mercredi 27 mars 2019 Durée : 11min\nFuloret eo an holl sindikadoù kargidi abalamour ma 'fell d'ar gouarnamant lemel kuit 120 000 post labour kargad. Chom gant ar 80km/e pe distreiñ d'ar 90km/e ? Ober a ra Paul Molac ar Buzz war Tweeter, gant un tweet diwar-benn Katalonia.\nReuz a zo etre ar gouarnamant hag ar gargidi peogwir e fell da skipailh Emmanuel Macron, e-giz en doa-eñ prometet, lemel kuit 120 000 post labour kargad. Graet e vefe a-benn 2022.\nEmbannet eo bet ar raktres-se dimerc'her vintin, goude emvod ar vinistred. Klask a rint kas an destenn war raok buan a-walc'h, evit bezañ asantet a-raok an hañv.\nManifestet o deus kantadoù a gargidi e Pariz, e karter an Elysée. Ha tud all e kerioù all. An holl sindikadoù a zo a-enep an destenn. Andre ar Gars, dileuriad ar CFDT e Breizh, a zo spontet gant pezh a fell d'ar gouarnamant ober.\nDaoust hag-eñ emaomp o vont da zistreiñ d'an 90km/eur war an holl hentoù ?\nVotet ez eus gant ar senedourien evit ma vo echu gant reolenn ar 80km/eur, e pep lec'h. Pep departamant a c'hellfe dibab : chom an traoù evel m'emaint, pe distreiñ d'ar reolenn a oa a-raok (90km/eur war an hentoù). Ne vo ket lakaet ar reolenn e pleustr keit na vo ket votet gant ar gannaded.\nOber a ra Paul Molac ar Buzz war Tweeter\nGant un tweet diwar-benn Katalonia. Dalc'het e vez e Madrid prosez ar re o doa aozet ar referendom evit dizalc'houriezh Katalonia, e miz Here 2017.\nSinet ez eus bet un destenn gant 41 senedour, evit lar n'int ket a-du e vefe barnet dilennidi ha politikourien eus katalonia. Hag o c'houlenn digant ar gouarnamant ha digant Europa klask sederaat ar jeu etre Katalonia ha gouarnamant Spagn.\nRespontet ez eus bet dezhe gant ministrez aferioù Europa, Nathalie Loiseau, dre vras, ez eus un afer a sell Bro Spagn nemetken. Ha n'o deus ket ar senedourien da lakaat o fri e-barzh an dra-se. Pezh en deus lakaet Paul Molac, kannad ar Morbihan, da fuloriñ.\nDiffusion le jeudi 18 avril 2019 de 19:00 à 19:05\nDiffusion le mercredi 17 avril 2019 de 19:00 à 19:05\nDiffusion le mardi 16 avril 2019 de 19:00 à 19:05\nDiffusion le lundi 15 avril 2019 de 19:00 à 19:05\nDiffusion le vendredi 12 avril 2019 de 19:00 à 19:05\nDiffusion le jeudi 11 avril 2019 de 19:00 à 19:05\nDiffusion le mercredi 10 avril 2019 de 19:00 à 19:05\nPoitiers : les policiers respectent une demi-heure de silence en mémoire de leurs collègues suicidés\nLes policiers des Bouches-du-Rhône et du Var se rassemblent dans le silence


Accueil / Skriverien (Pajenn 3)\n27 November 2016\tEtrebroadel, Maxime TOUZÉ 0\n1 November 2016\tEtrebroadel, Maxime TOUZÉ 0\nEstreget e Frañs e vez klasket lakaat e pleustr tiriadoù melestradurel nevez hep goulenn ali ar boblañs. Kaoz a zo er mare-mañ e Bro-Saoz a zigreskiñ an niver a gannaded evit espern arc’hant. Ur raktres lezenn gant ar gouarnamant Tory ha na c’houlenn ket petra a soñj an dud. Evit ...\n21 October 2016\tEtrebroadel, Fañch Bihan-Gallic 0\nKastell Stirling dirak gant rodoù-avel en dremmwel. Ar sizhun dremenet ez eus deuet un danevell er-maez a-zivout implij an energiezh nevezadus e Bro-Skos, hag hi savet gant kevredigezhioù endroel skosat diouzh ur studiadenn gant Ricardo Energy and Environment, anvet The Energy of Scotland: Heating, moving and powering our lives from ...\n20 October 2016\tEtrebroadel, Maxime TOUZÉ 0\n#FeesMustFall : sed aze an hashtag a vez implijet gant ar studierien dibaoe penn-kentañ an enkadenn. Echu gant an Apartheid abaoe bloavezhioù met chom a ra dizingalderioù e-leizh e bro Nelson Mandela. En o zouez priz ar studioù. Dav eo kaout soñj en doa prometet ANC e 1994 pa oant ...\nHarz-debriñ e skol-veur Pasquale Paoli e Corte !\n17 October 2016\tBro C'hall, Maxime TOUZÉ, Politikerezh 0\nReuz a zo e skol-veur Korsika ! Dibaoe disadorn paseet ez eus pemp stourmer o plediñ gant un harz-debriñ evit diskouez o c’hengred gant an tri stourmer all a zo bet lakaet en toull-bac’h, Nicolas Battini, Ghisé-Maria Verdi ha Stéphane Tomasini. Kondaonet int bet a 8 vloaz, 6 vloaz ha 5 ...\n25 September 2016\tBro C'hall, Maxime TOUZÉ, Politikerezh 0\nPage 3 of 12«12345\t»\t10...Dernier / Diwezhañ


68 784 fennad emeur o sevel bremañ e rann vrezhonek an holloueziadur.\nGalileo Galilei a oa ur matematikour, fizikour ha steredoniour, a voe pouezus e labour evit istor ar brederouriezh.\nGanet e oa Galileo Galilei e Pisa d’ar 15 a viz C’hwevrer 1564, en ur familh nobl a orin, hogen ne oa ket pinvidik. Mab e oa da Vincenzo Galilei, soner ha sonaozer eus Firenze, ha Giulia Ammannati. Un deskadurezh klasel a dapas o mab Galileo gant menec’h manati Vallombrosana, e-kichen Firenze. Deskiñ a reas seniñ er skol-se ha studiañ a reas gregach ha latin.\nE 1581 e voe kaset gant e dad da studiañ medisinerezh da skol-veur Pisa. Met ur bern traoù a oa ha ne zedennent ket kaer Galileo eno, ha gwelet a reas er c’hontrol e plije dezhañ ar matematik hag ar fizik. N’echuas ket e studioù medisinerezh ha kregiñ a reas da studiañ matematik gant Ostilio Ricci, ur matematikour italian ha ne ouzer ket kalz a dra diwar e benn. E 1583 e verzas Galileo e oa keit-ha-keit lusk-dilusk momederioù hag a oa disheñvel o fouez. Deskiñ tresañ a reas ivez. E 1589 e voe anvet da gelenn matematik e skol-veur Pisa.\nGalileo Galilei a selle ouzh an anadennoù fizikel en-dro dezhañ, met sevel taolioù-arnod a ouezas ober ivez. Gant e gavadennoù e lakaas en arvar ar skeudenn eus ar bed a oa betek neuze gant skiantourien Europa. Sellet a reer outañ evel unan eus diazezerien ar fizik modern.\nDoare an 13 a viz Du 2020 ha Keleier ar vro.\n9 a viz Du : harz-an-tan e Nagarno-Karabac'h da-heul un emglev etre Armenia ha Azerbaidjan.\n7 a viz Du : trec'h eo Joe Biden (skeudenn) war Donald Trump e dilennadeg prezidant ar Stadoù Unanet.\n3 a viz Du : votadeg e Stadoù Unanet Amerika evit dilenn ar prezidant, an dileuridi, senedourien ha gouarnourien e stadoù zo.\n2 a viz Du : pevar den zo lazhet en ur gwall-daol islamour e Vienna, en Aostria.\n30 a viz Here : da-heul ur c'hren-douar e Mor Egea ez eus marvet 110 den ha gloazet ouzhpenn 1000 den all.\n29 a viz Here : tri den zo bet kontellet ha lazhet gant un islamour en iliz an Itron Varia e Nisa.\n22 a viz Here : hervez Lez Vonreizhel Polonia ez a al lezenn a zo bremañ er vro evit an diforc'hañ bugale a-enep ar vonreizh.\n19 a viz Here : e dilennadeg prezidant Bolivia eo aet ar maout gant Luis Arce, danvez-prezidant al Luskad evit ar Sokialouriezh, renet gwechall gant Evo Morales.\n16 a viz Here : e kêr Conflans-Sainte-Honorine, er gwalarn da Bariz, eo bet muntret ha dibennet ar c'helenner Samuel Paty gant un islamour tchetchen.\n4 a viz Here : er referendom war dizalc’hiezh Kaledonia Nevez eo aet ar maout gant aduidi Bro-C’hall : 53,26% eus an dud o deus distaolet dizalc’hiezh ar vro.\n2 a viz Here : e Belgia eo bet anvet Alexander De Croo da gentañ ministr, goude nouspet miz kaozeadennoù etre ar strolladoù politikel.


Gálatas 2 CCO - Mɨ˜ caˈíngˈˋ dseaˋ apóoˆ - Bible Gateway\nGálatas 2 Chinanteco de Comaltepec (CCO)\nMɨ˜ caˈíngˈˋ dseaˋ apóoˆ quiáˈˉ Dseaˋ Jmáangˉ i̱ caguiaangˉguɨ do júuˆ quiáˈˉ Paaˉ\n2 Jo̱ mɨ˜ cangɨ́ˋ guiquiʉ̱ˊ jiingˋ lajo̱, cangóbˉtú̱u̱ fɨˊ Jerusalén co̱lɨɨng˜ có̱o̱ˈ˜ jaangˋ dseaˋ rúˈˋnaaˈ dseaˋ quiáˈˉ Dseaˋ Jmáangˉ i̱ siiˋ Bernabé, jo̱ jeemˉbɨ́ɨ jaangˋguɨ dseaˋ rúˈˋnaaˈ i̱ siiˋ Tito cajo̱. 2 Dsʉˈ cangóˉbaa fɨˊ jo̱, co̱ˈ lajo̱b júuˆ cajmeaˈˊ Fidiéeˇ jnea˜. Jo̱ mɨ˜ caguiéˉe fɨˊ Jerusalén, caseángˈˊnaaˈ fɨˊ co̱o̱ˋ lɨ˜ jaˋ ˈgaˈˊ lɨˊ dseaˋ jǿøˉ có̱o̱ˈ˜ co̱o̱ˋ tú̱ˉ mɨ́ɨngˈ˜ dseaˋ i̱ sɨˈneaangˇ i̱ teáangˉ nifɨˊ quiáˈˉ dseaˋ quiáˈˉ Dseaˋ Jmáangˉ fɨˊ do, jo̱ lajeeˇ jo̱ cafɨ́ɨˉɨre lají̱i̱ˈ˜ júuˆ e guiaaˉ jee˜ jaléngˈˋ dseaˋ i̱ jaˋ lɨ́ɨngˊ dseaˋ Israel e quiáˈˉ jial laangˋ dseaˋ jee˜ dseeˉ quiáˈrˉ. Dsʉˈ cajméˉe lajo̱, co̱ˈ jaˋ iin˜n e jaˋ niˈíngˈˋ i̱ dseaˋ teáangˉ nifɨˊ do jaléˈˋ ta˜ e nɨcajméˉe, co̱ˈ song lajo̱, jo̱baˈ jaˋ niˈíngˈˋ jaléngˈˋ dseaˋ caguiaangˉguɨ e ta˜ e nɨcajméˉe do jóng. 3 Dsʉˈ jalémˈˋ dseaˋ i̱ quie̱ˊ nifɨˊ quiáˈˉ dseaˋ quiáˈˉ Dseaˋ Jmáangˉ fɨˊ Jerusalén røøbˋ casɨ́ɨiñˉ có̱o̱ˈ˜ jnea˜, jo̱ jaˋ cajméerˋ laguidseaangˆ e niˈíngˈˋ Tito e li˜ fɨˊ ngúuˊ táaiñˋ lɨ́ˈˆ laco̱ˈ quɨ́ˈˉ tɨ́ɨngˋ dseaˋ Israel e jmóorˋ, co̱ˈ dseaˋ griegob lɨiñˈˊ do jo̱ jaˋ lɨ́ɨiñˊ dseaˋ Israel. 4 Dsʉˈ e jáˈˉ, i̱ lɨɨng˜ dseaˋ i̱ jmɨcaang˜ e lɨ́ɨiñˊ dseaˋ quiáˈˉ Dseaˋ Jmáangˉ calɨˈiiñ˜ faˈ Tito niˈíñˈˋ e li˜ fɨˊ ngúuˊ táaiñˋ do lɨ́ˈˆ laco̱ˈ lɨtɨ́ɨngˋ dseaˋ Israel. Jo̱ i̱ dseaˋ do cangotáaiñˈ˜ jee˜ jneaˈˆ e laco̱ˈ cá̱rˋ cuente jial guiʉ́ˉ se̱e̱ˉnaaˈ laˈeáangˊ e cajáangˈ˜ yee˜naaˈ fɨˊ jaguóˋ Dseaˋ Jmáangˉ, co̱ˈ i̱ dseaˋ do iiñ˜ faˈ jneaˈˆ nisɨɨ˜naaˈ røøˋ e dseángˈˉ ˈnéˉ nijmitíbˆtú̱u̱ˈ e júuˆ quiʉˈˊ ta˜ quiáˈˉ Moi˜ do e laco̱ˈ niˈíingˉ dseeˉ quíˉnaaˈ. 5 Dsʉˈ dseángˈˉ jaˋ cajmitíˆnaaˈ jí̱i̱ˈ˜ co̱o̱ˋ laco̱ˈ iing˜ i̱ dseaˋ i̱ jmɨcaang˜ do e laco̱ˈ jaˋ nilɨsɨ́ɨngˉ júuˆ quiáˈˉ Dseaˋ Jmáangˉ e guiaˋnaaˈ jee˜ ˈnʉ́ˈˋ quiáˈˉ jial laangˋ dseaˋ jee˜ dseeˉ quiáˈrˉ, co̱ˈ ii˜naaˈ e ta˜ óoˊnaˈ e dseángˈˉ jábˈˉ e júuˆ jo̱, jo̱ có̱o̱ˈ˜ jí̱i̱ˈ˜ e júuˆ jo̱b laangˋ dseaˋ jee˜ jaléˈˋ dseeˉ quiáˈrˉ.\n6 Jo̱ lajaléngˈˋ dseaˋ i̱ sɨˈneaangˇ e teáaiñˉ nifɨˊ quiáˈˉ dseaˋ quiáˈˉ Dseaˋ Jmáangˉ jaˋ cajíñˈˉ faˈ e jnea˜ nijmɨsɨ́ɨnˆn lají̱i̱ˈ˜ e júuˆ e guiaaˉ do. Dsʉˈ jaˋ e lɨ́ɨˊ quiéˉ jnea˜ i̱i̱ˋ i̱ dseaˋ íˋ, co̱ˈ røøbˋ lɨ́ɨˊnaaˈ lajaléˈˋnaaˈ fɨˊ quiniˇ Fidiéeˇ. 7 Jo̱ jaˋ cajméeˋ i̱ dseaˋ do faˈ cajmɨsɨ́ɨiñˉ lají̱i̱ˈ˜ júuˆ e guiaaˉ do, co̱ˈ calɨlíˈˆbre e Fidiéeˇbingˈ cacuøˈˊ jnea˜ e ta˜ e jmóoˋo la lana quiáˈˉ e guiaaˉ e júuˆ jo̱ fɨˊ quiniˇ jaléngˈˋ dseaˋ i̱ jaˋ lɨ́ɨngˊ dseaˋ Israel, jo̱ lajo̱bɨ Fidiéeˇ cajo̱ cacuøˈˊbre Tʉ́ˆ Simón ta˜ guiaˊ e júuˆ jo̱ fɨˊ quiniˇ jaléngˈˋ dseaˋ i̱ lɨ́ɨngˊ dseaˋ Israel. 8 Jo̱ calɨlíˈˆ i̱ dseaˋ do e Fidiéeˇbingˈ caˈnáangˉ Tʉ́ˆ Simón e nilíiñˉ dseaˋ apóoˆ quiáˈˉ Dseaˋ Jmáangˉ i̱ guiaˊ júuˆ quiáˈˉ dseaˋ do jee˜ jaléngˈˋ dseaˋ Israel, jo̱ lajo̱b cajo̱ caˈnáangˉ Fidiéeˇ jnea˜ e nilíinˉn dseaˋ apóoˆ quiáˈˉ Dseaˋ Jmáangˉ e laco̱ˈ niguiaaˆ e júuˆ jo̱ jee˜ jaléngˈˋ dseaˋ i̱ jaˋ lɨ́ɨngˊ dseaˋ Israel.\n9 Jo̱ Tiáa˜ có̱o̱ˈ˜guɨ Tʉ́ˆ Simón jo̱guɨ Juan i̱ sɨˈneaangˇ e lɨ́ɨiñˊ dseaˋ teáangˉ nifɨˊ jee˜ jaléngˈˋ dseaˋ quiáˈˉ Dseaˋ Jmáangˉ, íˋbingˈ i̱ calɨlíˈˆ e Fidiéeˇbingˈ i̱ cacuøˈˊ jnea˜ e ta˜ jo̱ e iáangˋ dsíirˊ. Jo̱ laco̱ˈ calɨta˜ dsíiˊ i̱ dseaˋ íˋ e røøbˋ ta˜ jmooˉnaaˈ có̱o̱ˈr˜, co̱ˈ røøbˋ júuˆ e guiaˋnaaˈ do, jo̱baˈ casá̱ˈˉbre guóoˋnaaˈ, jnea˜ có̱o̱ˈ˜ Bernabé, jo̱ catɨguaˇ júuˆ quíˉnaaˈ e jneaˈˆ nidsijmóˆnaaˈ ta˜ guiaˊ júuˆ quiáˈˉ Dseaˋ Jmáangˉ jee˜ jaléngˈˋ dseaˋ i̱ jaˋ lɨ́ɨngˊ dseaˋ Israel, jo̱guɨ i̱ dseaˋ íˋ nidsijméerˉ ta˜ lajo̱b cajo̱ jee˜ jaléngˈˋ dseaˋ i̱ lɨ́ɨngˊ dseaˋ Israel. 10 Jo̱ jí̱i̱ˈ˜ labaˈ casɨ́ˈˉguɨr jneaˈˆ e nijmiguiéngˈˊ dsiˋnaaˈ e jmɨcó̱o̱ˈ˜naaˈ jaléngˈˋ dseaˋ quiáˈˉ Dseaˋ Jmáangˉ i̱ tiñíingˉ i̱ neáangˊ fɨˊ Jerusalén, dsʉˈ jneaˈˆ jéemˊ nɨcajmɨˈúungˋnaaˈ e jmooˉnaaˈ lajo̱.\nMɨ˜ caˈgaangˋ Paaˉ quiáˈˉ Tʉ́ˆ Simón fɨˊ Antioquía\n11 Jo̱ mɨ˜ cangɨ́ˋ jo̱, cangóˉo fɨˊ Antioquía, jo̱ lajeeˇ jo̱b caguiéˉ Tʉ́ˆ Simón fɨˊ jo̱, jo̱ cajíimˉbaare dseángˈˉ fɨˊ quinirˇ lana, co̱ˈ jaˋ dseengˋ jaléˈˋ e cajméerˋ do. 12 Co̱ˈ lajeeˇ e nʉ́ˈˉguɨ niguilíingˉ co̱o̱ˋ tú̱ˉ mɨ́ɨngˈ˜ dseaˋ Israel i̱ cuíingˋ rúngˈˋ có̱o̱ˈ˜ Tiáa˜, co̱lɨɨm˜ gøˈˊ Tʉ́ˆ Simón có̱o̱ˈ˜ jaléngˈˋ dseaˋ quiáˈˉ Dseaˋ Jmáangˉ i̱ jaˋ lɨ́ɨngˊ dseaˋ Israel. Dsʉˈ mɨ˜ tɨˊ lɨ˜ caguilíingˉ íˋ, cajíimˋ ˈñiaˈrˊ có̱o̱ˈ˜ i̱ dseaˋ i̱ jaˋ lɨ́ɨngˊ dseaˋ Israel do, o̱ˈguɨ gøˈˊguɨr co̱lɨɨng˜ có̱o̱iñˈ˜ do cajo̱, co̱ˈ ˈgǿmˈˋbre jaléngˈˋ dseaˋ Israel i̱ quiʉˈˊ ta˜ e tó̱o̱ˋ li˜ fɨˊ ngúuˊ táangˋ jaléngˈˋ dseaˋ i̱ jaˋ lɨ́ɨngˊ dseaˋ Israel. 13 Jo̱ i̱ dseaˋ Israel caguiaangˉguɨ i̱ neáangˊ fɨˊ Antioquía i̱ lɨ́ɨngˊ dseaˋ quiáˈˉ Dseaˋ Jmáangˉ canaaiñˋ éerˋ laco̱ˈguɨ Tʉ́ˆ Simón nañiˊ faˈ nɨñiˊbreˈr e jaˋ dseengˋ jaléˈˋ e jmóorˋ do, jo̱ latɨˊ Bernabé canaaiñˋ éerˋ lajo̱ ie˜ jo̱ cajo̱. 14 Dsʉˈ mɨ˜ calɨlíˈˆi e jaˋ røøˋ ta˜ éeˋ i̱ dseaˋ do, co̱ˈ jaˋ cǿøngˋ røøˋ có̱o̱ˈ˜ júuˆ quiáˈˉ Dseaˋ Jmáangˉ, jo̱baˈ caˈgaanˉ quiáˈˉ Tʉ́ˆ Simón fɨˊ quiniˇ jaléngˈˋ dseaˋ quiáˈˉ Dseaˋ Jmáangˉ i̱ teáangˉ do ie˜ jo̱, jo̱ cafɨ́ɨˉɨre lala: “ˈNʉˋ calɨsénˈˋ e lɨnˈˊ dseaˋ Israel, jo̱ nɨcajmeeˈˉ e lafaˈ jaˋ lɨnˈˊ dseaˋ Israel, dsʉco̱ˈ joˋ jmitíˈˆ laco̱ˈ jí̱i̱ˈ˜ laco̱ˈ quɨ́ˈˉ tɨ́ɨngˋ dseaˋ íˋ mɨ˜ caquiéˈˋ có̱o̱ˈ˜ dseaˋ i̱ jaˋ lɨ́ɨngˊ dseaˋ Israel. Jo̱ ¿jialɨˈˊ lana iinˈ˜ e niquiʉ́ˈˆ ta˜ laguidseaangˆ quiáˈˉ jaléngˈˋ dseaˋ i̱ jaˋ lɨ́ɨngˊ dseaˋ Israel e laco̱ˈ nijmitir˜ jí̱i̱ˈ˜ laco̱ˈ quɨ́ˈˉ tɨ́ɨngˋ dseaˋ Israel jo̱ lajo̱baˈ uíiñˉ dseaˋ quiáˈˉ Dseaˋ Jmáangˉ? Dseángˈˉ jaˋ dseengˋ laco̱ˈ ɨˊ oˈˊ.”\nJial íngˈˋ Fidiéeˇ dseaˋ e jaˋ røøiñˋ dseeˉ fɨˊ quinirˇ\n15 Jo̱guɨ ˈnʉˋ, Tʉ́ˆ Simón, co̱lɨɨng˜ có̱o̱ˈ˜ jnea˜, dseaˋ Israel lɨ́ɨˊnaaˈ latɨˊ mɨ˜ cangáamˈ˜baaˈ, jo̱guɨ jaˋ lɨ́ɨˊnaaˈ la lɨ́ɨngˊ dseaˋ i̱ jaˋ lɨ́ɨngˊ dseaˋ Israel i̱ ɨˊ dsiˋnaaˈ e lɨ́ɨiñˊ dseaˋ dseeˉ dseaˋ quiˊ, co̱ˈ jaˋ jmitir˜ jaléˈˋ júuˆ quiʉˈˊ ta˜ quiáˈˉ Moi˜ e quɨ́ˈˉ tɨ́ɨngˋnaaˈ dseaˋ lɨ́ɨˊɨɨˈ dseaˋ Israel. 16 Dsʉˈ jneaa˜aaˈ nɨne˜baaˈ røøˋ e jaˋ íngˈˋ Fidiéeˇ jí̱i̱ˈ˜ jaangˋ dseaˋ e lɨ́ɨiñˊ dseaˋ i̱ jaˋ røøngˋ dseeˉ dsʉˈ uíiˈ˜ e jmitir˜ e júuˆ quiʉˈˊ ta˜ do, co̱ˈ nɨne˜baaˈ e jí̱i̱ˈ˜ e jáangˈ˜ yee˜naaˈ fɨˊ jaguóˋ Dseaˋ Jmáamˉ, lajo̱baˈ íngˈˋ Fidiéeˇ jneaa˜aaˈ e jaˋ dseeˉ røøˉnaaˈ fɨˊ quinirˇ. Co̱ˈ Fidiéeˇ jíñˈˉ e jí̱i̱ˈ˜ jaangˋ dseaˋ lɨ́ɨiñˊ dseaˋ i̱ jaˋ røøngˋ dseeˉ fɨˊ quiniˇ dseaˋ do dsʉˈ uíiˈ˜ e jmitir˜ júuˆ quiʉˈˊ ta˜ quiáˈˉ Moi˜.\n17 Jo̱ song jmɨˈúungˋnaaˈ jial niˈíngˈˋ Fidiéeˇ jneaa˜aaˈ e jaˋ dseeˉ røøˉnaaˈ fɨˊ quinirˇ laˈeáangˊ có̱o̱ˈ˜ Dseaˋ Jmáangˉ, jo̱ lajeeˇ jo̱b calɨlíˈˆnaaˈ e lɨ́ɨˊɨɨˈ dseaˋ dseeˉ dseaˋ quiˊ cajo̱, co̱ˈ jaˋ cajmitíˆnaaˈ e júuˆ quiʉˈˊ ta˜ do, dsʉˈ o̱ˈ Dseaˋ Jmáangˉ dseaˋ cajméerˋ e jneaa˜aaˈ calɨlíˈˆnaaˈ lajo̱. 18 Jo̱ dseaˋ dseeˉ dseaˋ quibˊ lɨ́ɨnˊn song jáˈˉ nilíingˋtú̱u̱ e jaˋ dseeˉ røønˉ fɨˊ quiniˇ Fidiéeˇ dsʉˈ uíiˈ˜ e jmitiiˆ e júuˆ quiʉˈˊ ta˜ quiáˈˉ Moi˜ do mɨ˜ cangɨ́ˋ e nɨcajáangˈ˜ ˈñiáˈˋa fɨˊ jaguóˋ Dseaˋ Jmáangˉ. 19 Dsʉco̱ˈ jnea˜, lana lɨ́ɨˊ lafaˈ nɨˈlɨɨm˜baa, co̱ˈ joˋ seenˉ e e júuˆ do quiʉˈˊguɨ ta˜ quiéˉe, dsʉˈ lanaguɨ nɨseenˉ e jmóoˋo lají̱i̱ˈ˜ e iing˜ Fidiéeˇ. Jo̱ mɨ˜ catángˉ Dseaˋ Jmáangˉ fɨˊ dseˈˋ crúuˆ, jo̱baˈ lɨ́ɨˊ lafaˈ røøbˋ catánˉn có̱o̱ˈr˜. 20 Jo̱ joˋ seenˉ e laco̱ˈ iin˜n ˈñiáˈˋa lana, co̱ˈ Dseaˋ Jmáamˉ nɨjmɨcó̱o̱ˈ˜ jnea˜ e seenˉ laco̱ˈ iing˜ írˋ. Jo̱ nɨseenˉ fɨˊ jmɨgüíˋ la laˈeáangˊ e cajáangˈ˜ ˈñiáˈˋa fɨˊ jaguóˋ Dseaˋ Jmáangˉ. Jo̱ íbˋ cajo̱ i̱ cajmiˈneáangˋ jnea˜ jo̱ cartɨˊ cacuǿøngˋ ˈñiaˈrˊ e cajúiñˉ fɨˊ dseˈˋ crúuˆ uíiˈ˜ dseeˉ quiéˉe. 21 Jo̱ jaˋ niguiaaˆ caˈˊ lají̱i̱ˈ˜ e guiúngˉ Fidiéeˇ có̱o̱ˈ˜ jnea˜. Jo̱ faco̱ˈ jaangˋ dseaˋ quɨ́ɨˈr˜ jmɨɨ˜ e niˈíngˈˋ Fidiéeˇ írˋ e jaˋ røøiñˋ dseeˉ dsʉˈ uíiˈ˜ e jmitir˜ e júuˆ quiʉˈˊ ta˜ quiáˈˉ Moi˜ do, jo̱baˈ jaˋ calɨˈnéˉ e cajúngˉ Dseaˋ Jmáangˉ uíiˈ˜ dseeˉ quíˉiiˈ faco̱ˈ lajo̱.


An Tonkin skrivet ivez Tongkin pe Tongking a-wechoùigoù (vietnameg Bắc Bộ (北圻), a dalvez harzoù an norzh), a reer eus ar vro e lodenn norshañ Viêt Nam, e su proviñsoù sinaat ar Yunnan ha Guangxi, er reter da Laos hag er c'hornôg da pleg-mor an Tonkin. Treuzet m'eo gant delta strujus ar stêr Ruz eo uhel ar gounid riz enni.\nKêr Ha Noi eo bet kêr-benn an Tonkin sinaat abaoe ar VIIvet kantved; d'ar mare-se e veze anavezet dre an anv sinaek 東京 (sinalunioù a vije distaget dongjing e mandarineg hiziv), hag a dalvez kêr-benn ar reter. Alese e teu an termen a-vremañ Tonkin. Gant an hevelep lunioù e reer hiziv, tre ha tre, evit skrivañ anv kêr Tōkyō, dezhi an hevelep talvoudegezh e sinaeg hag e japaneg. Graet ez eus bet gant an anv sinaek Jiāozhǐ (交趾) ivez gwechall gozh evit ober anv eus rann norzh Viêt Nam.\nGoude ar brezel gall-ha-sinaat (1884–1885) e voe aloubet an Tonkin hag an Annam gant ar C'hallaoued a reas gant anv vietnamek ar gêr-benn evit envel ar vro a-bezh. An trede lodenn eus Viêt Nam bet preizhet gant ar C'hallaoued a oa Kochinsina er su.\nGraet e vez gant an anv-gwan spisaat latinekaet tonkinensis er rummatadur daouanv (taksonomiezh) implijet evit deskrivañ ar spesadoù kavet en tonkin, anvioù gwez dreist-holl. Da skouer : Cornus hongkongensis tonkinensis  a reer eus un isspesad gwez padus pe ur vod eus ar c'herentiad koad ki a gaver e Hong Kong peurliesañ.\nAnv ur ganaouenn gant ar c'haner gall Vincent Scotto, eus 1906, a zo hec'h anv "La petite Tonkinoise".\nLinenn Tonkin a reer eus ul linenn hent-houarn a liamm kêrioù Saint-Maurice (Suis), da Jeneva, en ur dremen dre Evian-les-Bains ha Thonon-les-Bains (Frañs). En-dro ez a al linenn kostez Suis met dilezet-mik eus tu Frañs etre Saint-Gingolph hag Evian-les-Bains.\nAdtapet diwar « https://br.wikipedia.org/w/index.php?title=Tonkin&oldid=1468755 »


Aotroù ha kenvroad enorus - Anjela Duval\nAotroù ha kenvroad enorus\nAotroù ha kenvroad enorus,\nBez’ am eus an enor da gas deoc’h, evit respont d’ho lizher deizet eus ar 17 a viz Gouere, an nebeud notennoù amañ da heul. Deoc’h a vo d’ober un dibab evel ma kavfot ar gwellañ. Ho pediñ a ran avat d’ober ar berrañ ar gwellañ evel ma tere ouzh tudigoù eveldon.\nMarie-Angèle Duval. Ganet on bet er C’hozh-Varc’had e kêriadenn Traoñ-an-Dour d’an 3 a viz Ebrel 1905. Trivet bugel Erwan Duval ha Mari-Frañsoaz Ollivier ginidik eus Tonkedeg, a diegezhoù koueriaded.\nUn atant bihanik ha douar meinek a-grap div dosenn tost-tost d’al Leger eo va zamm rouantelezh. A-vihanik am eus labouret douar, ha micher all ebet na dije va dedennet, nemet ar vedisinerezh a vije. N’am bije ket moaien da studiañ.\nEvidon ar brasañ arouez eus ar binvidigezh n’oa ket kirri pompus, na kenkizoù na netra, met redek a raen avat da vord an hent da welout o tremen un denn a bevar a gezeg ha d’an oad a eizh vloaz em boa graet al le da chom em bro va buhez-pad, ma vije bolontez Doue. Dalc’het am eus d’am ger betek-henn. Siwazh nebeut a dra a zo em galloud ober evit ar vro a garan, rak hep gouiziegezh petra a c’heller ? Va studi n’eo ket aet hirroc’h eget ar pezh a desker e skol vihan ar bourk. Ha chomet on bepred war va naon rak naon am eus atav d’ar ouiziegezh.\nVa zad zo marvet e 1941 oadet a bevar-ugent vloaz, va mamm e 1951 oadet a bemp bloaz ha pevar-ugent. N’o doa skoazell nemedon rak kollet o doa o daou vugel kentañ, ha deuet edont dija war an oad p’edon-me ganet.\nVa-unan-penn on bremañ o terc’hel bepred an hevelep atant. Fall avat va yec’hed, ha plat va yalc’h. N’am eus d’am stagañ ouzh ar vuhez nemet ar garantez vras a dougan d’am yezh nerzhus dous ha garv war un dro. Ken heñvel ouzhin.\nHa seul vui ma vez graet brezel d’ar brezhoneg, seul vui e garan. Ha don eo va levenez o welout emañ krog da vleuniañ kaeroc’h eget biskoazh, gras da galonegezh ha da bennegezh Breizhiz a ya bemdez o niver war greskiñ, hag o deus levezon a-walc’h d’ober da enebourien hor yezh doujañ o mennozhioù.


La Reine Hortense (Maupassant) - Wikipedia\nLa Reine Hortense (Maupassant)\nLa Reine Hortense zo un danevell gant Guy de Maupassant, embannet en 1883.\nDa gentañ e oa bet embannet e Gil Blas ar 24 a viz Ebrel 1883.\nGoude e voe adembannet en dastumad Clair de lune en 1883.\nHortense zo ur plac'h yaouank kozh a zo o chom e kêr Argenteuil, war lez ar Seine. lesanvet eo la reine Hortense peogwir e komz rust ha dichek ouzh an dud. Div c'hoar he deus, ha ne deuont ket alies d'he gwelout. E 1882 e kouezh ar c'hleñved war Hortense, an amezeg a c'halv an div c'hoar. Hag int ha dont, gant priedoù ha bugale : emaén o c'hoar o vont da vervel, eme ar medisin. Ambren a ra ar vaouez, komz eus bugale, preied, predoù aozet evite, traoù ha n'he deus ket anavezet. E-keit-se e c'houlenn an daou vreur-kaer digant he matezh aozañ ur pred mat dezho. Mervel a ra Hortense .\nAdtapet diwar « https://br.wikipedia.org/w/index.php?title=La_Reine_Hortense_(Maupassant)&oldid=1820034 »


Pajenn:Koñchennoù eus Bro ar Ster Aon.djvu/58 - Wikimammenn\nPajenn:Koñchennoù eus Bro ar Ster Aon.djvu/58\nda dremen gant eur pez pemoc’h lart-toaz a skub an hent gant e gof.\n« Gwelloc’h eo, » eme Laou, « eun tach a c’heller ober eun dra bennak gantañ eget eur berlezenn n’eo mat da netra. »\nHa Yann, lorc’h ennañ, a zo roet eur marc’h d’ezañ evit e bemoc’h, respet d’eoc’h.\nLaou avat n’eo tamm gwelloc’h. Al loenig koant (ar pemoc’h) a zo skuiz, ha ne fell ket d’ezañ finval eur meutad ken, mar plij ! Ne rafe ket hag e vefe lakaet eur varazad mez dirak e fri minoc’hellet ?\nDarbet eo da Laou mont er-maez anezañ e-unan. Hopal a ra war al loen paour a zo muzik brao gantañ. Sacha a ra Laou war e ziskouarn, bunta war e benn-adreñv, skei gantañ zoken, ar paour-kaez ! Labour aner eo, rak an aotrou a dou en e c’hiz, e kouezo kentoc’h an neñv war an douar eget ne ray heñ eur gammed.\nEn em chala a ra an tieg. N’eo ket hep gwir, neketa ?\n« Va marc’h, da vihana, ne oa ket maro !… »\nMet setu Reunan ar Flaouit gant e suterez. Ar pemoc’h a ra eun abadenn-dañs hep mont pelloc’h avat. Gant Reunan ez eus eur c’havr. Ar c’havr-se a vale avat, lammat, mont ha dont, e-giz eur wir c’havr a zo anezi, ken a c’hoarz Laou o sellout outi.\n« Va gavr a blij d’eoc’h, Laou ? » eme Reunan.\n« Ya ’vat. Lart eo, skañv eo, n’eo ket e-giz an tamm tra fall-mañ na da ket founnusoc’h eget eur velc’houedenn. »\nHa roet ar pemoc’h evit ar c’havr. Eur c’hard-eur ez a mat an traou en-dro. Met, pa vezer aet war an oad, e teuer abret da skuiza o vont en andoufiou, o vrellat da dreuzi an hent e-giz eun den mezo-dall, o pignat war ar c’hleuziou da douza an drez, hag oc’h ober e-giz-se diou ha teir gwech an hent.\nRak-se, Laou ne varc’hata tamm da rei e c’havr evit eun danvadez, pa gav Loeiz ar Meser, gant e vandenn, e pradou an Dreverz.\n« Al loenig-mañ a vez peoc’h gantañ. » emezañ, « ha ne rav poan na d’in na d’am hini goz. »\nGwir a lavare. Petra didrousaoc’h eget eur mennig ?\nN’eo ket pennfoll an danvadez, ne dourt ket (ar meot hepken a oar tourtal) ; hogen « meat » a ra, ha meat forz. Ne c’houlenn ket beza dispartiet diouz he c’hoarezed ha krial (gouela) a ra ouz ho c’huitaat, Laou gaez a sach warnezi,\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/58&oldid=146685 »\nKemmoù diwezhañ degaset d'ar bajenn-mañ d'an 28 Her 2018, da 13:01.


Ar matte painting a zo un doare da filmañ en ur livañ ur c'hinkladur en ur leuskel lec'hioù goullo, e-lec'h ma vo lakaet unan pe veur a leurenn bet filmet en a-raok.\nAn doare mañ a servij d'ober kalz a ginkladur disheñvel hep bezañ rediet da sevel endroioù bras. Implijet eo bet kalz er filmoù skiant faltazi (evel Star Wars da skouer), peogwir e c'haller ijinañ ar pezh a venner.\nDoareoù kozh d'ober[kemmañ | kemmañ ar vammenn]\nGwechall e veze implijet livaj akrilek war panelloù gwer evit ober taolennoù gant mentoù disheñvel (taolennoù daou vetrad karrez dreist-holl), gant tammoù dislivet e lec'hioù a zo. Ur gwir leurenn a oa troet er memes koulz en ur zoujañ d'an toulloù bet laosket war an daolenn wer. Bez' e oa tri doare da lakaat asambles an en-dro bet livet hag al leurenn gant an aktourien :\nbannañ en a-raok : al leurenn bet filmet a veze bannet war ur blakenn wer hanter-lufrus hag an hollad a veze filmet ur wech c'hoazh gant ur c'hamera all ;\nbannañ dre a-dreñv : al leurenn a veze filmet a-drek ar blakenn wer, gwelet dre dreuzwel, hag an hollad a veze filmet ur wech c'hoazh gant ur c'hamera all.\nskeudenn dre guzh : filmet e veze ar senenn gant ur c'huzh war un tamm eus ar c'hamera. Implijet e veze war-dro 60 metrad koc'henn hag a veze bannet war ur blakenn a veze livet. An aktourien a wele mat troad ar c'huzh hag a c'helle c'hoari ar senenn. Ur wech echuet ar matte painting e veze implijet ar memes koc'henn evit filmañ an endro bet livet a-raok hepken. Evel-se e oa er film ur meskaj eus an div leurenn : an eil gant an aktourien hag eben gant an endro. Gwellaet a-galz e veze perzh ar film gant an doare-mañ, met diaes-tre e oa kaout un disoc'h mat abalamour d'ar berniadur a c'halle c'hoarvezout. Implijet eo bet memes tra evit rann IV ar film Star Wars ( Distro ar Jedi ).\nDiouzh padelezh ar senenn e kemm live munudoù al livadurioù war wer : dindan peder eilenn ne vo ket gwelet ar munudoù gant al lagad, goude dek eilenn e vo ret strivañ war ar munudoù. Ur senenn filmet war an deiz a c'houlenno muioc'h a labour eget unan diouzh noz. Ouzhpenn-se e vez labouret muioc'h war kreiz an oberenn eget war he bord dre ma vez sellet aze da gentañ.\nDoareoù nevez d'ober[kemmañ | kemmañ ar vammenn]\nEn deiz a hiziv, ar matte painting a zo graet gant an urzhiataer, gant un doare 3 ment (3D) peurvuiañ, evit dont da vezañ ur gwir endro niverel. Ret eo ober meur a gwiskad en ur veskañ an aktourien hag an endro.\nAdtapet diwar « https://br.wikipedia.org/w/index.php?title=Matte_painting&oldid=1606230 »\nKemmoù diwezhañ degaset d'ar bajenn-mañ d'an 19 Kzu 2014, da 09:34.


Peñse n'eus graet ar Grande America dec'h - Marine Nationale\nDiffusion du mercredi 13 mars 2019 Durée : 10min\nPeñse ar Grande America : kounnac'h Dour ha stêrioù Breizh. War hent Londrez emañ suporterien Roazhon a-raok ar c'hrogad a-enep da Arsenal. Ouzhpenn 1000 bugel a zo o teskiñ brezhoneg e skolioù Bro Gemper !\nGrande America : kounnac'h Dour ha stêrioù Breizh\n45 kontener a oa leun a broduioù kimiek, 100 tonenn asid kloridrik pe 70 tonenn asid sulfurik, hag all... 2200 tonenn eoul maen a oa ivez e korf ar Grande America.. Aet e oa d'ar strad, 4300 metr e foñs ar meurvor tro 350 kilometrad er-maez deus aodoù Breizh. Hervez prefed ar meurvor ez eus riskloù e vefe saotret aodoù Su Breizh. "N'eo ket ar wech kentañ ha siwazh n'eo ket ar wech diwezhañ" eme Brieuc Le Roc'h, eus ar gevredigezh Dour ha Stêrioù Breizh.\nà lire Grande America : "Le risque de pollution vient des 2200 tonnes de fioul à l'intérieur" selon le Préfet maritime\nWar hent Londrez emañ suporterien Roazhon\nWarc'hoazh e vo da glevet ar c'hrogad etre Roazhon hag Arsenal. Skignet e vo ar match war France Bleu Breizh Izel adalek 21e. Skipailh Breizh Uhel a glasko reiñ lamm da skipailh Londrez. Ar wech kentañ eo d'ar Roazhoniz kemer perzh e pevare tro diwezhañ an Europa League. Kalzig a suporterien deus skipailh Roazhon az aio e Londrez evit harpañ ar c'hoarierien. En o zouez Gwenole Oreal, paotr Kemper ha sot gant skipailh Roazhon. Dindan an anv Wayne Rennais z'eus moien lenn e taolioù imor war twitter :\nPurée j'suis tendu comme une crampe pic.twitter.com/gP5elHU3ag\n— Wayne RennaisⓇ (@WayneRennais) March 13, 2019\nà lire VIDÉO - Ligue Europa : les scénarios de qualification du Stade Rennais face à Arsenal\nOuzhpenn 1000 bugel o teskiñ brezhoneg e skolioù Bro Gemper !\nBiskoazh kement-all, pevar lagad d'ar marc'h dall ! Ouzhpenn 1000 bugel a zo bremañ en hentennoù divyezheg pe dre soubidigezh e Kemper Breizh Izel, kumuniez kumunioù bro Gemper. Skolioù all a vo digoret c'hoazh. Unan gant Diwan 'benn 2020 hag unan all gant ar skolioù publik 'benn miz Gwengolo. Pennad-komz gant Vefa Guenegan, karget deus ar brezhoneg e ti-kêr Kemper.


Gwareziñ ar roadennoù - Moulin de Rosmadec\nMilin Rosmadeg a gemer gwareziñ ho roadennoù personel a-barfeted hag e vir strizh al lezenn war an dachenn-se. Dastumet e vez ar roadennoù gant al lec'hienn evit abegoù teknikel strizh. War zigarez ebet ne vint gwerzhet pe lakaet en tredeog evit lies abeg.\nAn titouroù da heul a zispleg deoc'h penaos e vez gwarantaet ar gwareziñ, peseurt roadenn zo anv anezhi hag e sell da betra.\nKeweriadur ar roadennoù el lec'hienn-mañ\nMilin Rosmadeg a zastum hag enroll emgefre en e servijer ar restr renabliñ degaset deomp gant ar merdeer Kenrouedad. Sed a zo :\nBrowsertyp/ -version, installierte Plug-Ins, Monitor-AuflösungSeurt/stumm merdeer, lugantoù sternet, diarunusted ar skramm\nReizhiad korvoiñ implijet\nReferrer URL (pajenn weladennet a-gent)\nHostname an urzhiataer en deus diraez (chomlec'h IP)\nEur reked ar servijer\nNe vo enrollet roadennoù personel ouzhpenn nemet ma vint roet a-youl-gaer ganeoc'h, da skwer e stern un enklask pe ur marilhadur c'hoazh.\nAr roadennoù-se ne roont ket an tu da bivadiñ an dud. Ne vezont ket lakaet boutin gant tarzhioù roadennoù all hag e vezont diverket kerkent goude ar c'heweriañ stadegel.\nImplijet e vez toupinoù e meur a lec'h gant al lec'hienn. Talvezout a reont da wellaat c'hwelaozañ, efedusted ha surentez al lec'hienn. N'int ket restroù testenn, eñvoret gant an urzhiataer hag enrollet gant ho merdeer. Tennañ a ra d'an dalc'h Kenrouedad ar peurvuiañ anezho hag e vezont diverket emgefre kerkent ha kuitaet al lec'hienn. N'int ket gwastus evit an urzhiataer ha n'eus viruz ebet enno.\nGwir da dizhout ar roadennoù ha da vezañ kelaouet\nGant ma vo goulennet dre skrid diganimp, e vioc'h kelaouet a-walc'h a-zivout ar roadennoù enrollet diwar ho penn.\nOber a reomp kement zo ret da enrollañ ho roadennoù personel diouzh ma chomint dreistdiraez da dredeog, dre bep hent teknikel hag aozadurel. Gwell eo deoc'h kas dre ar post an titouroù prevez avat, pa n'omp ket evit peurwarantiñ surentez ar roadennoù kaset dimp dre bostel.


GALV ! Ezhomm hor bo SIKOUR tud. - KEAV\nEmañ KEAV o klask tud a-youl vat evit reiñ un tamm skoazell evit labourioù a-bep seurt : servijoù ar gegin (ne vez ket fardet boued war al lec'h, aztommet e vez nemetken), hag un nebeud servijoù all er savadurioù, e-pad ar staj-hañv a vo dalc'het e Kastellin eus an 10 d'ar 16 hag/pe eus an 17 betek an 23 a viz Gouere.\nBod ha boued war al lec'h ho po evel-just ha kentelioù diouzh ma voc'h dieub.\nUr sizhunvezh buhez a-stroll, e brezhoneg penn da benn, gant kalz a blijadur !\nTrugarez vras deoc'h.


Buhez ar Sent/1894/Justin - Wikimammenn\nBuhez ar Sent/1894/Justin\n◄ Hermenejild Justin Maksim hag Olempias ►\nJustin a ioa eat di enn esper beza he-unan, ha pa remerkaz ann den koz, e c’houlennaz outhan petra glaske eno. Ann den koz a respountaz : « — Me zo nec’het gant mignouned d’inn ; pell zo n’em euz ket bet euz ho c’helou hag e klaskann anezho e kement korn zo. Mes c’houi, petra glaskit ama hoc’h-unan? » « — Me, eme Justin, a glask ar Virionez, hag abalamour da ze ounn en em lakeat er skol gant eur philosoph. » « — Mar d-eo ar Virionez a glaskit, eme ann den koz, n’e ket levriou na kenteliou ar philosophed eo he desko d’ehoc’h : n’he c’havot nemed er Skritur Sakr, eul levr hag a zo bet skrivet dre atiz ar Spered-Santel. Ar Skritur Sakr hebken a raio d’ehoc’h anaout ar guir Doue, en deuz krouet ann env hag ann douar, ha Jezuz-Krist, he Vab, a zo en em c’hreat den evit hor zavetei. »\nMes ann eil guech ne obtenaz nemed kurunenn ar verzerenti evithan he-unan hag evit hiniennou euz he ziskibien. Ann archerien a grogaz ennhan hag her c’hasaz dirak gouarner Rom; rak pell a ioa oa deuet d’ar gear-ma da jom. Ar gouarner o veza goulennet outhan petra oa kredenn ar gristenien, Justin a respountaz : « — Kredi a reomp ez euz eunn Doue hag en deuz krouet kement tra a zo, ann traou a velomp hag ann traou ne velomp ket, ha kredi a reomp ive ez eo Jezuz-Krist Mab da Zoue hag e teui eunn deiz da vani ann dud holl. »\nAdtapet diwar « https://br.wikisource.org/w/index.php?title=Buhez_ar_Sent/1894/Justin&oldid=23153 »\nKemmoù diwezhañ degaset d'ar bajenn-mañ d'an 28 Mez 2011, da 16:43.


Pajenn:Ar Prat - Nozveziou an arvor, 1909.djvu/26 - Wikimammenn\nPajenn:Ar Prat - Nozveziou an arvor, 1909.djvu/26\nwirionez, gant aon da veza kastizet divezatoc’h, hag ouspen-ze, e spered a oe skoet o welet dirazan an demezel a yoa bet laeret gant e vestr. Hag e lavaras rag-eün kement en doa great an aotrou a Lanveog.\nAr plac’h yaouank a ouie ervât e vije a-walc’h eviti mont d’en em ziskouez d’he Flougastelliz evit ma’z aje an holl wazed d’he heul. Baron Plougastell, avât, hag hen hepken, a c’helle dont a-ben eus eur seurt labour ; ha p’eo gwir ne ouied pen ebet dioutan, ha marteze abarz pell ne vije klevet hano ebet anezan ! Ha goude m’en divije gallet mont da\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/26&oldid=158913 »\nKemmoù diwezhañ degaset d'ar bajenn-mañ d'an 13 Ebr 2020, da 11:44.


Pajenn:Marigo - Buez ar Saent.djvu/121 - Wikimammenn\nPajenn:Marigo - Buez ar Saent.djvu/121\nCetu e pe fæçoun e parlant Sant Denis Escop eus a Alexandrii, pehini a voe test eus a guement en deus scrivet var ar poent-se : Un divinour maleürus, emezàn, a alumas ur fulor estranch e calon ar bayanet en hon enep. An dud dallet-se o cridi un den digoustianç hac impy, en em revoltas a enep ar Gristenien, hac o zretas gant pep seurt cruelder, o songeal ne allent quet guell enori o doueou faus, eguet en ur sacrifia dezo buez ar re a adore ar guir Doue.\nSantes Appolina a zisquezas er bersecution-ze ur gouraich dreist-ordinal, pehini a so bet admiret bete vremâ gant an oll, ha pehini a voe neuse ar sujet eus an admiration ar bayanet memes.\nApollina a voa ur Verc’h respetet hac enoret bras gant an oll Gristenien a Alexandrii da bere e voa un exempl caer eus a bep seurt vertuziou. Doubli a reas he fedennou hac he yunou en amser ar revolt-ze ; en em zerc’hel a ree en he zy, o sevel da bep mare he daouarn hac he daoulagat etrezec an Eê. Hac evel n’e devoa douet ebet na vize souden sacrifiet, en em brepare gant fervor d’e Sacrifiç. En effet ar bayanet, pcre evel tud arraget a dorre an orriou var ar Gristenien, a bille hac a zeve an tyez, en em sesias anezi. Coumanç a rezont dre denna dezi he oll dent ; an anquen a voa bras, mæs ar Santes en anduras, non pas hebquen heb en em glem, mæs gant joa da souffr evit Jesus-Christ. Alumi a resont goudese un tan bras, oc’h e gourdrous d’e strinca e creiz ar flam, he zreit hac he daouarn amarret, ma na zeusie da offri ezenç d’an doueou.\nNeuse en em santas inspiret d’en em deul e-unan er flammou, evit disquez d’ar bayanet penaus e devoa muy a horrol eus ar pez a c’houlennent digant-y, eguet n’e devoa eus an oll tourmanchou, hac evit disquez dezo c’hoas penaus ar Verzerien a sacrifi o buez a galon vad dre garantez evit Doue, ha non pas dre gontraign pe en despet dezo. O veza eta goulennet un tamic amser, evel evit ober he sonch, e teuas d’en em recueilli ha da antren en he interior : goulen a reas gant fervor digant Doue ar c’hraç, an\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/121&oldid=134216 »


Kastell Montsegur - Wikipedia\nKastell Montsegur zo ur c'hastell e kumun Montsegur, e departamant an Ariège, en Okitania. Emañ e krec'h ur menez 1207 m a uhelder, nepell diouzh ar Pireneoù, un 20 km bennak diouzh kêr Fois. Ne chom nemet rivinoù eus ar c’hastell, met brudet eo abalamour d’e istor.\nRivinoù kastell Montsegur, war lein ar menez\nDiabarzh ar c'hastell\nGouzout a reer e oa ur c'hastell eno a oa o kouezhañ en e boull e 1204. Adsavet e voe e 1232 gant un aotrou eus ar c'horn, Raimon de Perelha. Ouzhpenn kastell an aotrou e oa ivez tiez bodet tro-dro, kelc'hiet gant mogerioù-difenn. Ur repu e oa ar geriadenn-se evit ar Gatared, anezho feizidi ur ranngredenn gristen eus ar Grennamzer, a veze graet an hu warno gant an Iliz katolik. Deuet e oa Montsegur, evit gwir, da vezañ kêr-benn an Iliz katar. E-pad ar Groaziadeg a-enep Albiziz, renet gant roue Bro-C'hall ha gant an Iliz katolik, e voe lakaet seziz war Montsegur gant arme ar roue, meur a wech. N’eo nemet ar pevare gwech e teuas a-benn soudarded senesal Carcassona, kaset gant ar roue Loeiz IX da lakaat o c'hrabanoù war Montsegur. E-pad meur a viz, eus miz Mae 1243 da viz Meurzh 1244, e voe gronnet Montsegur gant 10 000 soudard eus arme ar roue. Kodianañ a reas Pèire Rogièr de Mirapeis (Pierre-Roger de Mirepoix) a oa e penn difennerien Montsegur, e miz Meurzh 1244. Ar re eus annezidi ar geriadenn n'o doa ket asantet dinac'h o feiz hag en em zaskor a voe lazhet holl gant o argaderien d'ar 16 a viz Meurzh : 225 den, bras ha bihan a voe losket en un tantad bras…\nDismantret e voe ar geriadenn hag ar c'hastell. Hogen adsavet e voe ur c'hastell all goude da reiñ bod da soudarded ar roue, a eveshae ac'haleno harzoù Bro-C'hall, betek Feur-emglev ar Pireneoù, e 1659. Da neuze e voe kaset an harzoù-se pelloc'h er c'hreisteiz ha dilezet e voe ar c'hastell tamm-ha-tamm. Lakaet e voe kastell Montsegur da vonumant istorel e 1875. E 1947 e voe kroget da gempenn ar savadur. Bremañ eo brudet-bras ar c'hastell e-touez brogarourien Okitania, evel un arouez eus aloubidigezh o bro. Ur ganaouenn anvet Montsegur zo bet savet gant ar c'haner okitanek Claudi Martí. Bep bloaz e vez emsaverien o’n em vodañ eno e miz Meurzh e koun an darvoudoù-se. Meur a gredenn zo ivez diwar-benn Montsegur : hervez unan anezho e vije bet kuzhet eno teñzor an Iliz katar ; hervez unan all e vije bet, en teñzor-se, ar Graal Santel, ha meur a skrid zo bet savet war an dra-se.\nLec’hienn ofisiel ti-kêr Montsegur\nLuc’hskeudennoù eus kastell Montsegur\nMontsegur e-barzh Cathares.org\nMontsegur e-barzh Histariège.com\nAdtapet diwar « https://br.wikipedia.org/w/index.php?title=Kastell_Montsegur&oldid=1501097 »\nDernière modification le 11 Ebr 2013, à 11:19


Great Railroad Strike (1877) - Wikipedia\nGreat Railroad Strike ("Harz-labour Meur an Hent-houarn") 1877, anvet a-wechoù The Great Upheaval ("ar Stroñsadenn Veur"), a reer er Stadoù-Unanet eus harzoù-labour ramzel gant labourerien an trenioù a oa bet flastret en un doare feuls ha garv.\nKroget e oa d'ar 14 a viz Gouhere 1877 e Martinsburg, West Virginia, pa voe diskennet goproù izel labourerien an embregerezh Baltimore & Ohio Railroad (B&O) evit an trede gwech er memes bloavezh. An harzoù-labour a voe flastret 45 devezh war-lerc'h gant lu SUA harpet gant bezenoù ar Stadoù.\nGolo Harper's Weekly\nan 11 a viz Eost 1877\nEn abeg da gudennoù armerzhel o vont war fallaat ha da zigresk ar goproù evit labourerien an hentoù-houarn, labourerien e meur a gêr e Stadoù New York, Pennsylvania ha Maryland, betek Illinois ha Missouri, a grogas gant un harz-labour. Tro-dro da gant den a voe lazhet er vro. E Martinsburg, Pittsburgh, Philadelphia ha kêrioù all, al labourerien o devoa devet ha distrujet trenioù, labouradegoù ha mirlec'hioù an hentoù-houarn. Ar boblañs a soñje dezhi e oa ar stourmoù o vont da zegas galloud nevez e doare Kumun Pariz 1871. En amzer-se, al labourerien ne vezent ket difennet gant aozadurioù micherel (unvaniezhioù, sindikadoù). Pennoù ar c'hêrioù, gouarnamantoù ar Stadoù o devoa aozet bezenoù a roas harp gant an National Guard, nerzhioù al lu kevredadel ha bezenoù prevez an embregerezhioù hentoù-houarn. An holl nerzhioù-se a roas lamm d'an emsavadegoù dre vont betek implijout kanolioù ha mindrailerezhioù Gatling. Ul lod eus an nerzhioù savet da vougañ an emsavadegoù a oa bet o reiñ harp d'an harz-labourerien. Echuet e oa bet e miz Eost an harz-labour dre bezañ flastret gant nerzhioù lu . Ur 100 bennak a dud a oa bet lazhet d'an nebeutañ \n1.1 Al labourerien\n1.2 An nerzhioù enep harzoù-labour\nAr Gatling Gun\nAl labourerien a veze lesanvet mobs ("torfedourien") pe komunourien\nAn nerzhioù enep harzoù-labourAozañ\nKaoz a oa eus "Red scare", aon rak ar gomunouriezh, gant pennoù bras al luskad enebet ouzh al labourerien :\nBy the light of flames at Pittsburg, we may see approaching a terrible trial for free institutions in this country. The Communist is here. – W. M. Grosvenor, 1877\nEvit lakaat prezidant Stadoù-Unanet Amerika da gas al lu evit flastrañ da vat an emsavadegoù e voe pouezet warnañ gant meur a zen hag a lavare e oa ur reveulzi komunour o tiwanañ er vro.\n(en) Defining the “Mob”: Depictions of the Great Strike of 1877 and America’s First Red Scare, gant Benjamin Schneider, tezenn, Cornell University, 2014.\n(fr) Grève et violence de classe aux Etats-Unis en 1877, pennad kazetenniñ gant Marianne Debouzy, kazetenn Le Mouvement social, Éditions l'Atelier, 1978.\nPennad spis war american-rails.com\n↑ (en) Academia\nAdtapet diwar « https://br.wikipedia.org/w/index.php?title=Great_Railroad_Strike_(1877)&oldid=1831341 »\nDernière modification le 14 Meu 2019, à 07:43\nKemmoù diwezhañ degaset d'ar bajenn-mañ d'an 14 Meu 2019, da 07:43.


Jean Émile Laboureur - Wikipedia\nJean Émile Laboureur gant e studierien, e 1932.\nJean Émile Laboureur, bet ganet Émile Laboureur en Naoned d'ar 16 a viz Eost 1877 ha marvet e Kerfalher e-kichen Pennestin (Mor-Bihan) d'ar 16 a viz Mezheven 1943, a oa ul livour, un tresour, un engravour hag ur skeudennaouer breizhat.\nGounezet en devoa brud dre skeudenniñ kalz levrioù : 1 748 engravadur en deus graet, en o zouez 74 rummad evit an embann. Adalek 1912 e voe an arzour o chom e Pariz. Kelenn a rae an engravour d'e skolidi, en o zouez Marie Laurencin hag André Dunoyer de Segonzac. E Naoned ez eus ur straed en e anv.\nE Kastell Duged Breizh, abaoe ar 17 a viz Genver 2015 (betek ar 26 a viz Ebrel) e vez dalc'het un diskouezadeg, Images de la Grande Guerre an anv anezhi, o tiskouez engravadurioù, levrioù skeudennaouet ha tresadennoù gant an arzour kement ha lizherioù eskemmet etrezañ ha Guillaume Apollinaire, Raoul Dufy, Marie Laurencin.\nLe clocher du Croisic ("Tour-iliz ar Groazig"), war-dro 1923\nMatelots américains et français à Saint-Nazaire ("Martoloded amerikan ha gall e Sant-Nazer")\nPeintres des Côtes de Bretagne, Léo Kerlo ha Jacqueline Duroc, Chasse-Marée, 2007, ISBN\nAdtapet diwar « https://br.wikipedia.org/w/index.php?title=Jean_Émile_Laboureur&oldid=1706455 »\nKemmoù diwezhañ degaset d'ar bajenn-mañ d'an 17 Mez 2016, da 15:02.


Noms de famille - Ofis Publik ar Brezhoneg\nMont a ra an anvioù tud pe an tudanvioù brezhonek d'ober, evel al lec'hanvioù, ul lodenn eus glad yezhel Breizh.\nUn istor hir\nUr glad gwallgaset\nAn anvioù-familh a gaver stank\nAnvioù-familh hag anvioù-bihan brezhonek a-leizh a gaver hiziv an deiz zo anvioù tud eus an amzer dremenet. Ouzhpenn-se e vefe kavet un anv den e-barzh an div drederenn eus al lec'hanvioù. Koulskoude eo disheñvel-mat an anv-bihan diouzh an anv-familh. Dibabet e vez an hini kentañ gant an dud evit o bugel pa'z eo an eil un anv hag a zo deuet betek ennomp goude bezañ bet treuzkaset a remziad da remziad.\nLod eus an anvioù tud zo kozh-tre, lod all zo deuet diwar amprestoù nevesoc'h kalz. Kalz anezho zo stag ouzh perzhioù ar gevredigezh er Grennamzer Uhel e Breizh, pe e vefe ar brezel (Gwezhenneg/Guézennec), ar gevredigezh sivil (Mevel) pe ar relijion (Manac'h). Adkavet e vezont ingal en diellevrioù kozh, evel hini Redon (VIIIvet-XIIvet kantved). Gant anvioù all hag a zo evel moranvioù e vez kaoz eus doare an den, pe e vefe e-keñver e berzhioù mat pe e berzhioù fall a-fet korf pe spered. Darn all c'hoazh a zegas da soñj eus micherioù pe obererezhioù. E-mesk an anvioù tud ez eus lod hag a zo stag ouzh Breizh hepken, ha lod all hag a vez kavet e meur a yezh ivez dindan stummoù disheñvel (Yann da skouer). Evit anvioù zo e vez alies ur stumm benel (Prijant, stumm benel : ur Brijantez pe ur Brijantenn), pe liester (ar Foll, l. ar Follijen). Stank-tre e vez kavet lod eus an anvioù (ar Gall), pa vez rouez-tre lod all, darn anezho en arvar zoken.\nGwallgaset e vez an anvioù tud, dres evel ma tegouezh gant al lec'hanvioù. Diazezet e oa bet stumm skrivet an darn vrasañ eus an anvioù-familh a-raok ar XVIIvet kantved, hervez reolennoù skrivañ al latin hag ar galleg da c'houde (skrid-embann Villers-Cotterêts, 1539). Alies e kaver meur a adstumm evit un anv hag a vez distreset mui pe vui e-giz-se. Ur skouer splann eus se a weler gant ar ger-mell strizh troet e galleg e penn kentañ an anv (Le Bihan, Le Goff, Labat e-lec'h ar Bihan, ar Gov, an Abad, ha kement zo).\nAn doare ma vez distaget an anvioù e brezhoneg a c'hall ivez bezañ pell-mat diouzh ar stummoù skrivet a-gozh. Evit doujañ an anvioù tud-se e ranker skrivañ anezho hervez reolennoù reizhskrivadur ar brezhoneg a vremañ, evel ma reer evit al lec'hanvioù.\nEr roll a ginnigomp deoc'h ez eus 300 anv-familh a gaver stank, skrivet en o stumm skoueriekaet.\nNe gaver ket enni an anvioù-familh deuet diwar lec'hanvioù (sellit ouzh KerOfis ma fell deoc'h ober enklaskoù war an anvioù a grog gant Kêr, Roz, Mez...), nag an adstummoù a c'hallfe bezañ diouzh ar mareoù istorel pe diouzh ar rannyezhoù. Evit an anvioù-familh a c'hall kaout ar ger-mell strizh eo bet merket etre krommelloù goude an anv.


Pajenn:Le Gonidec - Bibl Santel pe Levr ar Skritur Sakr, eil levr.djvu/47 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/47\n4. Rak mé a wié pénaoz oud kalet, pénaoz da c’houzoug a zô evel eur varren houarn, ha da dâl ével arem.\n5. Hé ziouganet em eûz d’id a neûzé ; hé rôet em eûz da anaout d’id abarz ma teujé, gan̄d aoun na lavarjez : Va idolou eo hô deûz gréat kémen̄t-sé, va skeûdennou kizellet, va skeûdennou teûzet eo hô deûz gourc’hémennet kémen̄t-sé.\n6. Kémen̄d éc’h eûz klévet, gwél-hi holl ; hôgen, c’houi, ha diouganet hoc’h eûz ? Traou névez a rôinn da anaout d’id bréma, traou kuzet, ha na anavézez két.\n7. Bréma hô grann, ha nann a gen̄t : na oan̄t két abarz ann deiz-man̄, ha n’az pôa két klévet hanô anézhô, gan̄d aoun na lavarjez : Chétu mé hô gwié.\n8. N’éc’h eûz két hô c’hlévet, n’éc’h eûz két hô anavézet, ha né két digoret da skouarn a vréma ; râk mé a oar évit-gwîr pénaoz é vézi eunn dén fallakr ; hag adalek kôv da vamm em eûz da c’halvet torrer va lézen.\n9. Enn abek d’am hanô é pellainn va frouden ; hag em meûleûdi é likiinn eur vesken did, gan̄d aoun na varvchez.\n10. Chétu em eûz da c’hlanet enn tân ; nann ével ann arc’han̄t ; da zilennet em eûz é fournigel ar baourentez.\n11. Enn abek d’in, enn abek d’in her grinn, évit na vézô két drouk-prézeget ouz-in ; ha na rôinn két va gloar da eunn all.\n12. Sélaou ac’hanoun, Jakob, ha té, Israel, péhini a c’halvann ; mé eo, mé eo ar c’hen̄ta, ha mé eo ann divéza.\n13. Va dourn eo en deûz diazézet ann douar, va dourn déou eo en deûz men̄tet ann én̄vou, ; mé hô galvô, hag hî a zavô kévret.\n14. En em strollit holl, ha sélaouit : Piou anézhô en deûz diouganet kémen̄t-sé ? Ann Aotrou en deûz hé garet ; hé ioul a rai é Babilon, hag hé vréac’h é-vézô war ar C’haldéed.\n15. Mé eo, mé eo em eûz komzet, hag em eûz hé c’halvet ; hé zigaset em eûz, hag éeunet eo bét hé hen̄t.\n16. Tôstait ouz-in, ha sélaouit ann dra-man̄ : Adaleg ar penn ken̄ta n’em eûz két komzet é-kûz ; enn amzer ma eo c’hoarvézet, édounn énô ; ha bréma ann Aotrou Doué hag hé spéred en deûz va c’haset.\n17. Ével-henn é lavar ann Aotrou da zaspréner, san̄t Israel : Mé eo ann Aotrou, da Zoué, a zesk d’id ann traou talvouduz, a rén ac’hanod enn hen̄t é péhini é kerzez.\n18. A-ioul az pijé heûliet va gourc’hémennou ; da béoc’h a vijé deûet ével eur ster, ha da reizded ével koummou ar môr.\n19. Da wenn a vijé deûet ével ann tréaz, ha frouez da gorf ével hé villigou ; na vijé két bét dispennet, hag hé hanô na vijé ket bét lamet a zira-z-oun.\n20. Id er-méaz eûz a Vabilon, tec’hid diouc’h ar C’haldéa ; tridit ha rôid da anaout ar c’hélou-zé ; embannit-hô bété penn ar béd. Livirit : Ann Aotrou en deûz dasprénet Jakob hé zervicher.\n21. N’hô deûz két bét séc’hed enn distrô, pa en deûz hô digaset ; tennet en deûz dour évit-hô eûz ar méan ; faoutet eo bét ar méan gan̄t-han̄, hag ann dour a zô rédet.\n22. N’eûz kéd a béoc’h évid ar ré fallagr, émé ann Aotrou.\nAr Mési distolet gan̄d Israel, ha kaset d’ar brôadou.\n1. Sélaouit, énézi ; ha likiid évez, poblou a-bell : Ann Aotrou en deûz va c’halvet abaoé ma ounn ganet ; adalek kôv va mamm en deûz bét koun enn-oun.\n2. Ével eur c’hlezé lemm en deuz lékéat va génou ; gan̄t skeûd hé zourn en deûz va gwarézet, va lékéat en deûz ével eûr zaez dilennet ; enn hé dron̄s en deûz va c’huzet.\n3. Hag hén̄ en deûz lavaret d’in : Va zervicher oud, Israel, ha mé en em veûlô enn-od.\n4. Ha mé em eûz lavaret : Enn-aner em eûz labouret, héb abek hag enn-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/47&oldid=156836 »\nKemmoù diwezhañ degaset d'ar bajenn-mañ d'an 19 Meu 2020, da 15:28.


José Sócrates e 2010\nJosé Sócrates Carvalho Pinto de Sousa, pe José Sócrates ent-berr (distaget [ʒuˈzɛ ˈsɔkɾɐtɨʃ] e portugaleg), ganet d'ar 6 a viz Gwengolo 1957, zo ur politiker portugalat hag a voe kentañ ministr Portugal eus an 12 a viz Meurzh 2005 betek an 21 a viz Mezheven 2011.\nEzel e voe eus Strollad Sokialour Portugal adalek 1981 ha dilennet e voe da gannad e 1987. E 1995 e voe ministr e gouarnamant António Guterres. E 2004 e teaus da vezañ pennsekretour e gostezenn ha gant honnezh ez eas ar maout e dilennadeg ar gannaded e 2005. EVel-se e teuas da vezañ kentañ ministr d'an 12 a viz Meurzh 2005.\nGant ar sokialourien ez eas ar maout adarre e dilennadeg Gwengolo 2009, ha chom a reas e penn ar gouarnamant.\nD'an 23 a viz Meurzh 2011 e roas e zilez eus e garg goude ma oa bet nac'het votiñ e ginnigoù gant ar parlamant. Un dilennadeg nevez a voe d'ar 5 a viz Mezheven ha koll e voe ar strollad sokialour ar wech-se. Neuze e paouezas Sócrates da vezañ e penn ar strollad.\nAdtapet diwar « https://br.wikipedia.org/w/index.php?title=José_Sócrates&oldid=1911731 »\nKemmoù diwezhañ degaset d'ar bajenn-mañ d'an 25 Gwe 2021, da 17:17.


Carré Manchot - Wikipedia\nCarré Manchot e 2005 gant Herve al Lu\nSonerezh Breizh, sonerezh fest-deiz ha noz\nLec'hienn ofisiel Kroazhent\nUr strollad sonerezh da zañsal er festoù-noz eo Carré Manchot. Krouet e oa bet e 1986 e Klegereg (Morbihan (56)). Deuet eo, abaoe ar mare-se, da vezañ ur strollad brudet hag a ra ur bern a festoù-noz abaoe ugent vloaz.\nAr strollad a-vremañ a zo ennañ Yannig Alory, fleüt a-dreuz koad, Yann-Loïc Joly ouzh an akordeoñs diatonik, Gilbert Le Pennec, gitarour, hag evit echuiñ, Loïc Bléjean gant an binioù-ilin, al fleüt-izel hag a zo erruet e 2007. O doare da seniñ hag o startijenn o deus kaset anezho dre Vreizh, met ivez dre ar bed a-bezh betek... an Turkmenistan e 2008 !\n1.1 20 vloaz ar strollad\n1.2 Ar strollad e 2013\nKrouet e oa bet Carré Manchot e 1986, gant Rémi Martin, c'hoarier akordeoñs, Jean-Claude Riou, c'hoarier violoñs, Herve Le Lu, c'hoarier bombard ha Gilbert Le Pennec, paotr e c'hitar. Gant ar strollad kentañ-mañ eo bet enrollet pladenn gentañ ar strollad : Tabalish.\nE 1988 e oa aet Rémi ha Jean-Claude kuit eus ar strollad evit leuskel o flas gant Ronan Robert (akordeoñs) ha Ronan Pinc (violoñs). Div bladenn a voe embannet da-heul se : Mab ar Miliner hag An Disparti hag a verko fin ar stumm-mañ eus ar strollad e 1994.\nAr bloavezh-se ez eas kuit an daou Ronan, hag erlec'hiet int bet gant Yannig Alory ouzh ar fleüt a-dreuz, Yann-Loïc Joly ouzh an akordeoñs hag Erwan Volant ouzh ar gitar-boud. Pemp pladenn a voe enrollet gante : « Noz ! » e 1996, « Riboul » e 1997, « Liyannaj » e 1999 hag a zo bet graet gant sonerien guadeloupean ar strollad Akiyo ka ha gant ar c'haner breton Patrick Marie. Graet o deus war-lerc'h un eil pladenn diwar skouer « Liyannaj » anvet « Liyannaj Live ». E 2001 ec'h enrollas ar strollad « Degemer ». War an album-se ez eus tu da adklevout sonerien « Liyannaj » met ouzhpenn da se c'hoarierien stokelloù pe taboulinoù Bagad Kemper hag a c'hoari hiziv c'hoazh alies gant Carré Manchot.\nSetu e 2005 ez eas kuit Erwan Volant, erlec'hiet gant Stéphane Sotin hag a c'hoari taboulinoù hag a roas d'ar strollad un energiezh nevez.\n20 vloaz ar strolladAozañ\nE 2006 e voe enrolet Laÿou ! ha d'ar memes mare e voe lidet ugentvet deiz-ha-boaz ar strollad, e startijenn hag e spered goueliañ hag a zo chomet ar memes hini hag e 1986, d'ar 13 a viz Gouere 2006, e Mur, e-tal Lenn Gwerledan.\nAr strollad e 2013Aozañ\nCarré Manchot e 2010\nGilbert Le Pennec : gitar ; Yannick Alory : fleüt a-dreuz ; Yann-Loïc Joly : akordeoñs ; Loïc Blejean : uileann pipes ha low whistles ; Patrick Marie : kan.\n1984 : Tabalish\n1991 : Mab ar miliner, ed. Coop Breizh\n1994 : An disparti, ed Excalibur, distr. Coop Breizh\n1996 : Noz, ed. Déclic Communication Bretagne\n1997 : Riboul, ed. Déclic Communication Bretagne\n1999 : Liyannaj, ed. Déclic Sony Music\n2002 : Liyannaj - live\n2006 : Laÿou !\nAdtapet diwar « https://br.wikipedia.org/w/index.php?title=Carré_Manchot&oldid=1824651 »\nDernière modification le 10 Gen 2019, à 22:30\nKemmoù diwezhañ degaset d'ar bajenn-mañ d'an 10 Gen 2019, da 22:30.


Pajenn:Fenelon - Digweziou Telemaq mab Ulyss.djvu/69 - Wikimammenn\nPajenn:Fenelon - Digweziou Telemaq mab Ulyss.djvu/69\nar werz a doc’hor ; an erméazidi a ancounac’ha neùbeùt ha neùbeùt an hent Tyr, a oa gwéach all qén anavézet dézo : ha, ma né gemm qét Pigmalion, hor gloar hag hor béli a vo casset d’eur bopl all bennag gwelloc’h blégnet égued-omp.\nRespont a réaz din : En em zisqet int neùbeùt ha neùbeùt er vro. Pa c’hopréer mad ar ré en em sav a uz d’ar ré all, er sqianc’hou, éz oar sur da gaout tud hag a wella anézo péteg ma vézint cloq ; rag ar ré ho deuz ar muia a injin, en em zoug d’ar sqianchou ar muia gopréet. Aman é tiguémérer gant hénor ar ré a zo gwizieq er sqianchou talvoudeq évit ar verdéadurez. Ober a rer ar stad ar brassa euz eur gwalenner listri mad ; euz eur reizer stéred sqiantuz ; rei a rer calz a vadou d’eur sturier guiziéqoc’h eguet ar ré all ; né faéer qét eur c’halvez mad, en énep, er paéa a rer gwelloc’h. Ar roenviérien memeuz ho deuz\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/69&oldid=116729 »\nKemmoù diwezhañ degaset d'ar bajenn-mañ d'an 1 Gou 2018, da 11:12.